text:
Республикала 2015 йылға тиклем ҡуртымға бирелеүсе торлаҡ төҙөлөшөн үҫтереү программаһы әҙерләнәФото: Олег Яровиков
Республикала 2015 йылға тиклем ҡуртымға бирелеүсе торлаҡ төҙөлөшөн үҫтереү программаһы әҙерләнә
Республикала 2015 йылға тиклем ҡуртымға бирелеүсе торлаҡ төҙөлөшөн үҫтереү программаһы әҙерләнәФото: Олег Яровиков
Башҡортостанда 2015 йылға тиклем ҡуртымға бирелеүсе торлаҡ төҙөлөшөн үҫтереү буйынса республика программаһы әҙерләнә. Уның үҙенсәлектәре шишәмбе, 19 февралдә, БР Президенты Хакимиәтендә үткән кәңәшмәлә тикшерелде.
Республика Президенты Рөстәм Хәмитов билдәләүенсә, торлаҡ төҙөлөшө темптары Башҡортостанда артҡан, әммә улар әүәлгесә етерлек кимәлдә түгел.
— Беҙгә әҙ тәьмин ителгән граждандарҙың, бюджет өлкәһе хеҙмәткәрҙәренең торлаҡ мәсьәләләрен хәл итеүҙә һөҙөмтәле юлдар эҙләргә кәрәк. Бындай юлдарҙың береһе – ҡуртымға бирелеүсе социаль торлаҡ баҙарын үҫтереү, — тине Рөстәм Хәмитов. – Бындай торлаҡҡа хаҡ ҡуртымға биреү буйынса уртаса баҙар хаҡтарынан түбәнерәк һәм ипотекаға алынған шундай уҡ торлаҡ өсөн ай һайын аҡсалата түләүҙән кәмерәк булырға тейеш.
Кәңәшмәлә билдәләнеүенсә, торлаҡты ҡуртымға биреү баҙары күләгәлә ҡала һәм ҡуртымға биреүселәрҙән йыйылмаған һалымдар йәһәтенән бюджет ҙур аҡса юғалта. Шулай уҡ йәшерен риэлторҙарҙың мутлыҡтары бындай баҙарҙың йәнә бер проблемаһы булып тора.
— Торлаҡты ҡуртымға биреү менән бәйле барлыҡ һорауҙарҙа тәртип булдырырға кәрәк, — тип һыҙыҡ өҫтөнә алды Президент.
Өфө хакимиәте башлығы Ирек Ялалов һүҙҙәренсә, торлаҡты ҡуртымға биреү баҙарының күләме Өфөлә барлыҡ торлаҡ фондының 5 процентын тәшкил итә, был 1-1,5 миллион квадрат метр, йәғни 300 торлаҡ йорт тигән һүҙ.
Шәхси компанияларҙа был проект ҡыҙыҡһыныу уятмай, сөнки бындай йорттарға сығымдар яҡынса 20 йылдан һуң ғына ҡаплана. Бындай башланғыс менән хеҙмәткәрҙәренең торлаҡ мәсьәләләрен хәл иткән предприятиелар йәки муниципалитеттар ғына сығыш яһай ала.
БР Төҙөлөш һәм архитектура буйынса дәүләт комитеты рәйесе Камил Мансуров фекеренсә, ҡуртымға бирелеүсе торлаҡ төҙөлөшөн тик дәүләт-шәхси партнерлыҡ шарттарында ғына тормошҡа ашырырға була.
— Бындай йорттар төҙөүгә ер участкалары бүлеү шарттарын билдәләргә кәрәк, — тине Камил Мансуров. – Был участкаларҙа инженерлыҡ коммуникациялары бюджет средстволары иҫәбенә төҙөлөргә тейеш. Шулай уҡ бындай йорттар төҙөгән предприятиелар өсөн ҡайһы бер һалымдарҙан, шул иҫәптән милеккә һәм ойошмалар килеменә һалымдарҙан азат итеү мөмкинлеген тикшерергә кәрәк.
Кәңәшмәлә үҫешкән илдәрҙең тәжрибәһе хаҡында ла әйтелде. Германияла, мәҫәлән, торлаҡты ҡуртымға алыусылар өлөшө — 57,4%, Нидерландыла — 45%, Бөйөк Британияла — 29,5% тәшкил итә. Рәсәйҙә иһә торлаҡтың 86 проценты граждандар милкендә иҫәпләнә, шул уҡ ваҡытта торлаҡҡа ҡытлыҡ ҙур.
Бөгөнгө көнә Бүздәк районында «Таврос» яуаплылығы сикләнгән йәмғиәте («Башҡортостан ит компанияһы») ҡатнашлығында тормошҡа ашырылған проект ҙур ҡыҙыҡһыныу уята. Проект буйынса берлектә эш алып барыу схемаһы менән БР Социаль торлаҡ төҙөү фондының генераль директоры Дамир Миңлебаев таныштырҙы.
— Муниципалитет ер участкалары бүлә. Беҙ, БР Социаль торлаҡ төҙөү фонды, төҙөүсе булып сығыш яһайбыҙ. «Таврос» инвестор булып сығыш яһаясаҡ, ул торлаҡ хаҡының 30 проценты күләмендә беренсе иғәнә индерәсәк. Ҡалған сумманы Ипотека торлаҡ кредиты биреү агентлығы вәкәләтле банк аша йылына 11 процент менән 20 йылға бирәсәк.
Алдағы аҙналарҙа проектта ҡатнашыусылар араһында биш яҡлы килешеү төҙөләсәк.
Бындай проекттар Рәсәйҙең башҡа төбәктәрендә лә, атап әйткәндә, Калуга һәм Новосибирск өлкәләрендә тормошҡа ашырыла.


c: text/html

text:
Өфөлә депутаттар һәм юристар РФ Гражданлыҡ кодексын камиллаштырыу варианттарын өйрәнә
Өфөлә «Гражданлыҡ ҡануниәтен яңыртыу һәм ҡулланыу тәжрибәһе» фәнни-ғәмәли конференцияһы үтә. Форумда Дәүләт Думаһы, төбәктең Дәүләт Йыйылышы депутаттары, башҡарма власть органдары вәкилдәре, юристар ҡатнаша. Көн дауамында сарала ҡатнашыусылар РФ Гражданлыҡ кодексының ҡайһы бер статьяларын ҡулланыу тәжрибәһен, Рәсәй юрисдикцияһы проблемаларын, кодексҡа индерелгән өҫтәмәләрҙе һәм уны яңыртыу мәсьәләләрен тикшерергә планлаштыра.
— Конференция темаһы бик мөһим, — тине Дәүләт Думаһы депутаты Рафаэль Мәрҙәншин. – РФ Гражданлыҡ кодексына төҙәтмәләр индерелә. Ысынбарлыҡта был йөкмәткеһе яғынан яңы документ буласаҡ. Шуға күрә бындай фекер алышыуҙар әлеге ваҡытта илдең төрлө төбәктәрендә үткәрелә. Улар Гражданлыҡ кодексына индерелгән төҙәтмәләрҙе, йәмәғәтселек фекерен иҫәпкә алып, аҙағынаса эшләп еткереү маҡсатында ойошторола.
БР Дәүләт Йыйылышы – Ҡоролтай рәйесе Константин Толкачев фекеренсә, Рәсәйҙә әлеге ваҡытта сәйәси хоҡуҡ системаһын реформалаштырыуҙың икенсе этабы бара.
— Тупланған тәжрибә башҡа хоҡуҡи институттар булып сағылыш таба. Был йәһәттән РФ Гражданлыҡ кодексы нормалары алдынғы урын биләй, — тине Башҡортостан парламенты спикеры. – Гражданлыҡ ҡануниәте өлкәһендә ярайһы уҡ ҙур тәжрибә тупланыҡ, хәҙер үткән юлыбыҙҙы барлайбыҙ. Ғәмәлдә ҡулланылған өҫтөнлөклө йүнәлештәрҙең икенсе этабы бара. Гражданлыҡ-хоҡуҡи институттарҙы үҙгәртәбеҙ. Тәҡдимдәребеҙ хоҡуҡи нормалар булып сағылыш табыр, тип ышанам.

robotstxt: allowed

filter: keep


text:
Алдағы байрам көндәрендә ике мең полиция хеҙмәткәре йәмәғәт тәртибен һаҡлаясаҡ
Республика халҡының тыныслығын алдағы байрам көндәрендә ике меңгә яҡын полиция хеҙмәткәре һаҡлаясаҡ. Беҙҙе алда өс көнлөк ял көтә. 12 июндә бөтә ил Рәсәй көнөн билдәләй, 10 июндә Нефтекама һәм Бәләбәй халҡы Ҡала көнөн байрам итәсәк, ә 12 районда был көндә һабантуйҙар үтәсәк.
— Байрам көндәрен тәртип боҙоуҙар менән йәмһеҙләмәһендәр өсөн, Башҡортостандың Эске эштәр министрлығы көсәйтелгән режимда эшләйәсәк. Полиция хеҙмәткәрҙәре республика халҡына ла һиҙгерлекте юғалтмаҫҡа саҡыра. Әгәр хоҡуҡ боҙоу осрағын күрһәгеҙ, айырым кешеләрҙең тәртибен ғәҙәти булмаған тип иҫәпләһәгеҙ, йәки шикле предмет осратһағыҙ, был турала полиция хеҙмәткәрҙәренә хәбәр итегеҙ, — тинеләр БР буйынса Эске эштәр министрлығының матбуғат хеҙмәтендә.


text:
Бал ҡорттары
Бал ҡорто (йәки иңгеж, лат. Apis mellifera) — осоусы ҡорт, күмәкләп тереклек итеүсе, ҡаяулы, ярыҡ ҡанатлы бөжәктәр вәкиле.
Йөкмәткеһе
Бал ҡорттары күсенең тереклеге[үҙгәртергә | вики-тексты үҙгәртергә]
Умартала йәшәгән бал ҡорттары күсендә түлле бер инә ҡорттоң (ҡорт инәһенең йәки батшабикәнең) нәҫеле булған 10 000 – 50 000, ә ҡайһы берҙә 100 000 эшсе ҡорт була. Бал ҡорттарында яңы күс май-июнь айҙарында барлыҡҡа килә. Бының өсөн умартала ата ҡорттар, йәки әреғорттар, үҫтерелә һәм яңы инә ҡорт үҫтереү өсөн күҙәнәктәр яһала. Йәш инә ҡорт күҙәнәктән сыҡҡас, эшсе ҡорттарҙың сама менән яртыһы ҡарт инә ҡорт менән бергә умартанан сығып китә – күс айырыла. Был күс тәүҙә, эшсе ҡорттар яңы оя өсөн урын эҙләп тапҡансы, ниндәй булһа ла ағас ботағына һырый.
Иҫке умартала ҡалған йәш инә ҡорт әреғорттар менән умартанан осоп сығып, һауала аталана. Шунан умартаға ҡайтып, йомортҡа һалырға тотона.
Яңы ояла йәки умартала эшсе ҡорттар балауыҙҙан алты ҡырлы бик күп күҙәнәктәрҙән тороусы кәрәҙҙәр яһай. Күҙәнәктәргә улар запас аҙыҡ – нектар һәм сәскәләр һеркәһе йыя. Шул уҡ аҙыҡ менән үҫеп килеүсе быуын һәм бала сығарыусы инә ҡорт та туҡлана. Яҙын, көндәр йылынғас, ҡышлаған эшсе ҡорттар ояларынан осоп сыға. Тәүге сәскәләр күренеү менән, эшсе ҡорттар уларҙан сәскә һеркәләре һәм нектар йыя башлай. Инә ҡорт кәрәҙ күҙәнәктәренә йомортҡалар һалырға тотона. Йомортҡаларҙан сыҡҡан личинкаларға бал ҡорттары бал менән сәскә һеркәһе ҡатнашмаһын ашата. Инә ҡорттарҙың һәм әреғорттарҙың личинкалары эрерәк күҙәнәктәрҙә үҫә.
Йәйҙең икенсе яртыһында эшсе ҡорттар ҡышҡа бал запасы әҙерләй. Һалҡындар башланғас, бал ҡорттары умарталағы бөтә ярыҡтарҙы балауыҙ менән һылай һәм ҡышлауға әҙерләнә. Ҡышын улар кәрәҙҙәр өҫтөндә тығыҙ булып йыйылып ултыра һәм әҙерләнгән бал менән туҡлана.
Умартала бал ҡорттары бер-береһенә хәбәр тапшыра ала. Мәҫәлән, нектарға бай сәскәле үҫемлектәрҙе эҙләп тапҡан бал ҡорто умартаһына әйләнеп ҡайта. Ул ҡорһағын төрлөсә бороп, кәрәҙ өҫтөндә әйләнеп йөрөй башлай. Ҡорт ошолай бейегәндәй тойола. Әммә ул шул юл менән башҡа эшсе ҡорттарға табыш артынан ҡайҙа һәм ниндәй алыҫлыҡҡа осорға кәрәклеген хәбәр итә. Ул шулай уҡ башҡаларға әле күптән түгел үҙе нектар һәм һеркә йыйған сәскәләрҙең еҫен дә тапшыра. Шунан һуң эшсе ҡорттар разведчик бал ҡорто күрһәткән үҫемлектәрҙән аҙыҡ йыйырға осоп китә.
Эшсе ҡорттоң төҙөлөшө[үҙгәртергә | вики-тексты үҙгәртергә]
Бал ҡортоноң төктәр менән ҡапланған ҙур башының ян-яҡтарында ике ҡатмарлы күҙ, ә улар араһында өс бәләкәй ябай күҙ урынлашҡан. Алдан кәкре оҙон мыйыҡтары һуҙылып киткән.
Һиҙеү ағзалары бал ҡорттарының тереклегендә бик мөһим роль уйнай. Ҡараңғы умарта эсендә тейеп һиҙеү ағзалары иң ҙур әһәмиәткә эйә, улар башлыса мыйыҡтарҙа урынлашҡан. Еҫ һиҙеү һәм күреү һәләте бал ҡорттары сәскәләр эҙләгәндә кәрәк. Бал ҡорттары һары һәм күк төҫтәрҙе айыра һәм хатта кеше күрә алмай торған ультрафиолет нурҙарҙы ла күрә, әмә ҡыҙыл төҫтө улар күрмәй.
Бал ҡортоноң кимереүсе өҫкө яңаҡтары ныҡ үҫешкән. Улар ярҙамында бал ҡорто күҙәнәктәр төҙөгәндә балауыҙҙы иҙеп эшкәртә, ә сәскәләргә ҡунғанда һеркә япраҡтарынан һеркәне йыйып ала. Аҫҡы яңаҡтары һәм оҙон аҫҡы ирене менән бал ҡорто нектарҙы ялай һәм һура, шуға күрә бал ҡортоноң ауыҙ ағзаларын кимереүсе-ялаусы ағзалар тип атайҙар.
Бал ҡорто сәскәнән һурып алған нектар ҙур ғына боғаҡҡа килеп инә һәм боғаҡ биҙәре бүлеп сығарған матдәләр менән ҡушыла. Унан һуң бал ҡорттары нектарҙы кәрәҙ күҙәнәктәренә һала, шунда ул балға әүерелә.
Бал ҡортоноң күкрәге ҡуйы төк менән ҡапланған, арҡаһында ике пар ярым үтә күренеүсән яры ҡанаттары бар. Эшсе ҡорттоң аяҡтары сәскәләрҙән һеркә йыйыуға һәм кәрәҙ күҙәнәктәрен төҙөүгә яраҡлашҡан. Эшсе ҡорт ҡорһағының осонда ҡаяуы була. Ҡорт уны хайуан йәки кеше тәненә ҡаҙағанда, яраға бал ҡортоноң ағыуы эләгә һәм тәндең сағылған урыны ныҡ һыҙлай башлай. Ҡаяу ҙа ярала ҡала, шунлыҡтан саҡҡан ҡорт үҙе лә йәрәхәтләнә һәм һәләк була.
Бал ҡортоноң файҙаһы[үҙгәртергә | вики-тексты үҙгәртергә]
Бал ҡортоноң файҙаһы бик ҙур һәм күп төрлө. Бал ҡорттары туҡлыҡлы һәм шифалы бал, шулай уҡ төрлө техник маҡсаттарҙа ҡулланыла торған балауыҙ бирә. Бал ҡорто ағыуы ла шифалы үҙенсәлеккә эйә, уны байтаҡ аурыуҙарҙы дауалауҙа файҙаланалар. Бал ҡорттары күп үҫемлектәрҙе һеркәләндереүҙә мөһим роль уйнай…[1]
Ҡарағыҙ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- ↑ Биология: Хайуандар: Урта мәктәптең 7 – 8-се кластары өсөн дәреслек / Б. Е. Быховский, Е. В. Козлова, А. С. Мончадский һ. б.; М. А. Козлов редакцияһында. – Яңынан эшләнгән 19-сы баҫманан тәржемә. – Өфө: Башҡортостан китап нәшриәте, 1990. – Һүрәттәре менән 268 бит. ISBN 5-295-00538-0
Башҡортсаға тәржемә. Мырҙаҡаев Ф. С., Мырҙаҡыева Д. Ғ., 1990


text:
Григориан календары
Григориан стиле — иҫкергән Юлиан календары урынына керетелнән календарь. Юлиан стиле буйынса бер йылда 365,25 тәүлек бар тип иҫәпләнгән. Григориан календарында йыл 365 көндән тора, дүрт йылға бер килгән кәбисә йылы 366 көндән тора. Ғәмәлдә иһә Ер Ҡояш тирәләй 365 тәүлек 5 сәғәт 48 минут 46 секундта тулы әйләнеш яһай. Шуға күрә календарҙа мөһим дата, көн менән төн тигеҙләшкән көн — 21 март быуаттар үткән һайын артта ҡала бара. XVI быуатта бар дата 10 көнгә артта ҡала. Был айырманы 1582 йылда Рим папаһы Григорий XIII төҙәтә. Был тарихҡа Григориан календары булып кереп ҡала.
Кәбисә йыл килеүе түбәндәгесә билдәләнә:
- 4-кә ҡалдыҡһыҙ бүленгән йыл — кәбисә.
- Әммә 100-гә ҡалдыҡһыҙ бүленгән йыл кәбисә түгел.
- Шул уҡ ваҡытта 400-гә ҡалдыҡһыҙ бүленгән йыл — кәбисә (мәҫәлән 1600, 2000 һ.б.).
Григориан стиле буйынса 1 көнгә хата 2735 йылға бер йыйыла, ә юлиан календарында 128 йылға бер (мәҫәлән, көн менән төн тигеҙләшкән көн). Григориан стиле иң камил календарь булып һанала.
Айҙар[үҙгәртергә | вики-тексты үҙгәртергә]
Григориан календары — донъяның күпселек илдәрендә ҡабул ителгән календарь. Башҡа дәүләттәр менән мөнәсәбәттәрҙе көйләү бик күп уңайһыҙлыҡтар килтереп сығара. Халыҡ-ара хатлашыу, сауҙа килешеүҙәрен төҙөү, гәзит-журналдар алдырыу көндәр менән буталсыҡҡа килтерә.
Рәсәйҙә яңы стилгә күсеү XIX быуат урталарында уҡ күтәрелә. Ләкин сиркәү әһелдәренең ҡаршылығы арҡаһында ғәмәлгә ашмай ҡала. Рәсәйҙә 1918 йылдың 24 ғинуарында Совнарком рәйесе В.И. Ленин календарь реформаһы тураһында декретҡа ҡул ҡуя. Шулай итеп Рәсәйҙә Григориан календары, йәғни яңы стиль индерелә. Иҫке стиль менән айырманы бөтөрөү өсөн декрет буйынса 31 ғинуарҙан һуң 1 февраль түгел, ә 14 февраль тип иҫәпләнә башлай.


text:
Фото:
Өфөгә Японияның эшлекле даирәләре делегацияһы килде
Фото:
Башҡортостандың баш ҡалаһына визит менән Японияның эшлекле даирәләре делегацияһы — Рәсәй һәм яңы бойондороҡһоҙ дәүләттәр менән сауҙа буйынса ассоциация (РОТОБО, Япония) президенты Такаси Нисиока етәкселегендә ассоциация вәкилдәре килде. Кисә кискеһен Япониянан килгән ҡунаҡтарҙы «Өфө» халыҡ-ара аэропортында ҡаршы алдылар.
Бөгөн ошо визит сиктәрендә Өфөнөң Конгресс-холында Японияның хөкүмәт структуралары һәм эшлекле даирәләре вәкилдәре делегацияһы ҡатнашлығында Япония менән Башҡортостан Республикаһы араһында сауҙа һәм инвестицион хеҙмәттәшлек мәсьәләләре буйынса конференция-семинар үтәсәк.
Эшлекле форум дауамында машина эшләү һәм энергия һаҡлауҙан алып баш ҡала инфраструктураһын һәм туризмды үҫтереүгә тиклем бөтә яҡтарҙы ҡыҙыҡһындырырҙай туғыҙ төп йүнәлеш буйынса хеҙмәттәшлек юлдары тикшереләсәк.
Белешмә өсөн. РОТОБО-ға 200-ҙән ашыу ағза инә. Улар иҫәбендә Японияның Mitsui, Sumitomo, Mitsubishi, TOYOTA, Honda, Nissan, SONY, Panasonic, TOSHIBA кеүек киң билдәле сәнәғәт һәм сауҙа корпорациялары, страховка һәм йөк-пассажирҙар ташыу компаниялары, банкылар, ғилми институттар, киң мәғлүмәт саралары, урындағы үҙидара органдары һәм башҡа ойошмалар бар.
РОТОБО-ның Башҡортостанға визиты яуап сәфәре булып тора: былтыр ноябрҙә беҙҙең республика делегацияһы был илдә булып ҡайтҡайны.
Япония делегацияһын бай эстәлекле программа көтә. Ул өс көнгә иҫәпләнгән һәм төбәктең сәнәғәт предприятиеларына һәм фәнни ойошмаларына барыуҙы, Өфөнөң иҫтәлекле урындары менән танышыуҙы, эшлекле осрашыуҙар үткәреүҙе үҙ эсенә ала.


text:
Рәсәй халҡы Иҫке Яңы йылды ҡаршыларға әҙерләнә
Яңы йылды илебеҙ халҡы иҫкесә бөгөнгө төндә ҡаршылаясаҡ. Был байрамды билдәләү йолаһы Рәсәйҙә йылдарҙы иҫәпләүҙең яңы системаһына күскәс, 1918 йылдан баш ала. Ул иҫке юлиан менән яңы григориан календарҙары айырмаһы менән бәйле. Был айырма XX – XXI быуатта 13 көнгә тиң.
Һөҙөмтәлә бик һирәк була торған тарихи феномен – элек юлиан календары буйынса йәшәгән илдәрҙә Яңы йылды ике тапҡыр билдәләү күҙәтелә. Ә дини кешеләр өсөн Иҫке Яңы йыл бигерәк тә әһәмиәтле, сөнки урыҫтарҙың православие сиркәүе һаман да григориан стиленә күсмәгән. Шуға ла Раштыуа посынан һуң православие динен тотоусылар Яңы йыл етеүен ҙур ихласлыҡ менән байрам итә ала.
Илсе Ғайса Раштыуаһына өҫтәлгән быуаттар һанын дүрткә бүлеп булғанда юлиан һәм григориан календарҙары айырмаһы йөҙ йыл һайын бер көнгә артып бара. Шулай итеп, 2100 йылдың 1 мартында был айырма 14 көнгә етәсәк, һәм 2101 йылдан Иҫке Яңы йыл 14 ғинуарҙан 15-нә ҡарай билдәләнәсәк. Раштыуа ла, тимәк, бер көнгә һуңлай.
Йылдар үткән һайын Иҫке Яңы йыл илебеҙҙә популярлаша бара. Ул оҙайлы Раштыуа-Яңы йыл байрамдарының ахыры булһа ла, уға төп Яңы йыл төнөндә була торған ығы-зығы хас түгел.
Иҫке Яңы йылды билдәләү традицияһы беҙҙең илдә генә таралмаған. СССР тарҡалғандан һуң был байрамды, рәсми рәүештә булмаһа ла, Молдавия, Әрмәнстан, Беларусь, Украина, Казахстан, Үзбәкстан һәм Грузия билдәләй. Ошондай уҡ йола Сербия һәм Черногорияла ла йәшәп килә, сөнки рус сиркәүе кеүек үк, Сербия православие сиркәүе юлиан календары буйынса йәшәүен дауам итә. Сербтар был байрамды Сербия Яңы йылы тип йөрөтә.
Иҫке Яңы йыл Македонияла, хатта Швейцарияның ҡайһы бер немец телле кантондарында ла билдәләнә. Рәсәйҙәге кеүек үк, Швейцарияла бындай традиция XVII — XVIII быуаттарҙа булып үткән григориан календарына күсеүҙе халыҡтың ҡабул итергә теләмәүе арҡаһында барлыҡҡа килгән.


text:
Фото:
Раил Сарбаев: Торлаҡ шарттарын яҡшыртыуға мохтаж ветерандарҙы торлаҡ менән тәьмин итеү - өҫтөнлөклө мәсьәлә
Фото:
«2005 йылдың 1 мартына тиклем иҫәпкә баҫҡан ветерандарҙы торлаҡ менән тәьмин итеү буйынса Рәсәй Президенты йөкмәткән бурыс республикала үтәлде», — тине Башҡортостан Хөкүмәте Премьер-министры Раил Сарбаев, БР Дәүләт Йыйылышы депутаттары алдында сығыш яһағанда.
Рәсми мәғлүмәттәр буйынса, 2005 йылдан алып 2009 йылға тиклемге арала муниципаль берәмек саралары иҫәбенә 332 һуғыш ветераны торлаҡ менән тәьмин ителгән.
Федераль бюджет средстволары иҫәбенә, һуңғы биш йыл эсендә, Бөйөк Ватан һуғышының 502 ветераны фатир алған.
Республикала шулай уҡ 2005 йылдың 1 мартынан һуң сиратҡа баҫҡан ветерандарҙы торлаҡ менән тәьмин итеү буйынса эштәр йәйелдерелә, тип билдәләне Премьер-министр. Был исемлектә 1553 ветеран. 383 ветеранға торлаҡ һатып алыуға социаль түләү билдәләү тураһында таныҡлыҡ тапшырылған (мәғлүмәттәр 1 апрелгә ҡарата бирелә). Раил Сарбаев әйтеүенсә, ағымдағы ай аҙағына тиклем йәнә 200 таныҡлыҡ тапшырыласаҡ, улар ярҙамында ветерандар төҙөлөп ятҡан йорттан, шулай уҡ икенсел баҙарҙа ла торлаҡ һатып алыу хоҡуғына эйә.
Әлеге ваҡытта ветерандарҙың, һуғышта ҡатнашыусы һәм инвалид ҡатындарының, тыл хеҙмәтсәндәренең барыһының да торлаҡ шарттары тикшерелгән, һәр береһенең адреслы ярҙам алыуға мохтажлығы билдәләнгән. Торлаҡ шарттарын яҡшыртыуға мохтажлыҡ кисермәгән ветерандар йәшәгән урыны буйынса торлаҡҡа, йорт-ҡаралтыһына ремонт, ихатаһын төҙөкләндереү һәм башҡа төрлө социаль-көнкүреш проблемаларын хәл итеү кеүек ярҙам күрһәтеүгә иҫәпкә ҡуйылған. 8 апрелгә ҡарата 200 ветеранға бындай ярҙам күрһәтелгән.


text:
Фото:
Салауат егеттәре хәрби хеҙмәттән ҡасыу өсөн хөкөм ителеү тураһында ялған белешмә һатып алған
Фото:
РФ Прокуратураһы ҡарамағындағы Тикшереү комитетының БР буйынса Тикшереү идаралығы хеҙмәткәрҙәре Салауат ҡалаһында ялған документтар тураһында эште тикшерҙе һәм йәнә бер енәйәтте асыҡланы – күп кенә йәштәрҙең хәрби хеҙмәте кисектерелгән. Тәфтишселәр ҡала суды менән Салауат ҡалаһы буйынса Эске эштәр идаралығынан алынған хөкөмгә тарттырыусылар тураһындағы мәғлүмәтте сағыштырып ҡараған һәм 55 кешегә айырма булыуын асыҡлаған.
Өс эш буйынса тикшереү тамамланған. Асыҡланыуынса, хөкөм ителеү тураһында белешмә алыр өсөн йәштәр билдәһеҙ кешегә 45 меңдән 60 мең һумға тиклем аҡса биргән. Хөкөм ителеү ваҡыты үтмәйенсә, билдәле булыуынса, армияға алмайҙар.
Ошондай уҡ белешмәләр тапшырып, хәрби хеҙмәттән кисектереү алған 52 егет эе әлеге мәлдә тикшерелә. Енәйәт эшен тикшереү буйынса эштәр дауам итә, тип хәбәр итә РФ Прокуратураһы ҡарамағындағы Тикшереү комитетының БР буйынса Тикшереү идаралығы матбуғат хеҙмәте.


text:
Төрөк бизнесмендары Башҡортостан иҡтисадына инвестициялар бүлергә әҙер
Төркиәнең сәнәғәт яғынан үҫешкән төбәктәренең береһе – Денизли вилайетында Башҡортостан Республикаһының Төркиәләге Вәкиллеге һәм 1100 фирманы берләштергән Денизли Сәнәғәт палатаһы Башҡортостандың инвестиция проекттарын презентациялауҙы ойошторҙо. Башҡортостан Республикаһының Төркиәләге Вәкиллеге етәксеһе Кәншәүбий Мизиев хәбәр итеүенсә, Палата идараһы һәм етәксе советы (мәжлес) ағзалары, 200-ләп компания ингән Бабадаг сәнәғәтселәр һәм эшҡыуарҙар союзынан етештереүселәр һәм эшҡыуарҙар, шулай уҡ «Денизли» сәнәғәт зонаһы (индустриаль паркы) етәкселеге менән осрашыуҙар үткәрелде.
Денизли – туҡыу сәнәғәте өлкәһендә Төркиәнең алдынғы төбәктәренең береһе, махер изделиелар етештереү буйынса беренсе урында тора. Бынан тыш, бында фанера һәм ДСП, кабель продукцияһы, шулай уҡ мәрмәр табыу һәм эшкәртеү кеүек секторҙар ҙа үҫешкән.
Презентация барышында Башҡортостан тураһында фильм күрһәтелде. Башҡортостандың Төркиәләге вәкиле Кәншәүбий Мизиев республика иҡтисадының үҫешә барыуы, төбәк етәкселегендәге үҙгәрештәр менән бәйле етештереүселәр һәм эшҡыуарҙар алдында торған яңы бурыстар хаҡында һөйләне, республика иҡтисадына средстволарҙы ҡыйыу инвестицияларға һәм Башҡортостан менән сауҙа итергә саҡырҙы.
Палатаның етәксе советы рәйесе Мәхмәт Тосуноглу үҙ сығышында, осрашыуҙа ҡатнашыусыларҙың барыһы ла Рәсәй республикаһы хаҡында ентекле мәғлүмәт алды һәм Башҡортостан иҡтисадының үҫеш кимәленә хайран ҡалды, тип билдәләне.
Осрашыуҙарҙа Денизли вилайеты губернаторы Явуз Эркмен, Денизли сәнәғәт палатаһы рәйесе Мюждат Кечеджи, «Бабадаг» сәнәғәтселәр һәм эшҡыуарҙар союзы рәйесе Хөсәйен Мемишоглу ҡатнашты.


text:
Рөстәм Хәмитов Татарстан нефть һәм газ химияһы форумын асыуҙа сығыш яһаныФото: Башҡортостан Башлығының матбуғат хеҙмәте
Рөстәм Хәмитов Татарстан нефть һәм газ химияһы форумын асыуҙа сығыш яһаны
Рөстәм Хәмитов Татарстан нефть һәм газ химияһы форумын асыуҙа сығыш яһаныФото: Башҡортостан Башлығының матбуғат хеҙмәте
ӨФӨ, 2015 йыл, 3 сентябрь. /«Башинформ» мәғлүмәт агентлығы, Илья Спиридонов/.
2 сентябрҙә Ҡазанда Башҡортостан Башлығы Рөстәм Хәмитов XXII Татарстан нефть һәм газ химияһы форумын асыуҙа ҡатнашты. Сара «Ҡазан йәрминкәһе» күргәҙмәләр үҙәгендә уҙа.
– Татарстан менән Башҡортостан – Рәсәйҙең нефть һәм газ химияһы комплексының айырылғыһыҙ өлөштәре. Беҙ эшләп еткермәгән урындарҙа бәйләнештәрҙе тергеҙәсәкбеҙ. Бөгөнгө көндә яҡшы һәм тотороҡло үҫешеүсе мөнәсәбәттәрҙе үҫтерәсәкбеҙ, – тип билдәләне республика етәксеһе.
Башҡортостан Башлығы Рөстәм Хәмитов менән Татарстан Президенты вазифаһын ваҡытлыса башҡарыусы Рөстәм Миңлеханов күргәҙмә экспозицияларын ҡараны. Шуларҙың береһендә газ-мотор яғыулығы менән эшләүсе автомобилдәр ҡуйылғайны. Улар араһында заводтың газ баллоны ҡорамалы менән йыһазландырылған яңы Lada Largus, газ-мотор яғыулығын файҙаланыу өсөн ҡайтанан йыһазландырылған Ford, Hyundai, Land Rover автомобилдәре һәм башҡа маркалар, шулай уҡ такси, технологик һәм йөк машиналары бар. «КамАЗ» базаһындағы мобиль газ менән заправкалау станцияһы төбәк етәкселәрендә ҙур ҡыҙыҡһыныу уятты, ул стационар газ менән заправкалау станцияһын алыштырырға һәләтле.
Рөстәм Хәмитов менән Рөстәм Миңлеханов тәҡдим ителгән өлгөләрҙе юғары баһаланы һәм газ-мотор яғыулығы менән эшләгән автомобилдәрҙе шәхси, шулай уҡ эш маҡсатында уңышлы файҙаланыу мөмкинлеген билдәләне.
Башҡортостан күргәҙмәләр компанияһы Башҡортостандың Сауҙа-сәнәғәт палатаһы менән бергә «Башҡортостан уңышы синергияһы» стендын ойошторған. Башҡортостан менән Татарстан предприятиеларының берлектәге проекттарына ҙур иғтибар бүленгән.
2 сентябрҙән 4-нә тиклем уҙғарылған XXII Татарстан нефть һәм газ химияһы форумы Рәсәй нефть һәм газ химияһы тармағының мөһим сараларының береһе булып тора. Форумдың эшлекле сараларында донъяның 22 иленән килгән меңдән ашыу делегат, Рәсәйҙең 185 предприятиеһы ҡатнаша. Улар араһында «Транснефть», «Татнефть», «ТАИФ», Henkel (Германия), Xandon Petroleum Technology (Ҡытай) кеүек компаниялар һәм башҡалар бар.
Форум сиктәрендә «Нефть. Газ. Нефть химияһы», «Экотехнологиялар һәм XXI быуат ҡорамалы», «GEO-Ҡазан. Геологоразведка. Геодезия. Картография» һәм «Интерпластика Ҡазан» тип аталған дүрт махсуслаштырылған күргәҙмә, шулай уҡ халыҡ-ара ғилми-ғәмәли конференциялар, түңәрәк өҫтәлдәр, семинарҙар, презентациялар һәм бизнес-осрашыуҙар ойошторола.


text:
Рафаил Зинуровтың депутат мандатын Александр Шкляр алды
Башҡортостан Республикаһының бишенсе саҡырылыш Дәүләт Йыйылышы – Ҡоролтай депутатының вакантлы мандатын республика кандидаттар исемлегендә теркәлгән, «Берҙәм Рәсәй» Бөтә Рәсәй сәйәси партияһы тарафынан тәҡдим ителгән кандидат Александр Шклярға тапшырҙылар.
Республика парламенты мандаты Рафаил Зинуровты Федерация Советы ағзаһы итеп һайлауға бәйле бушаны. Партия исемлегендәге киләһе ике кандидат мандаттан баш тартты. Һөҙөмтәлә депутат таныҡлығы Александр Шклярға тапшырылды, тип аңлаттылар БР Үҙәк һайлау комиссияһында. Таныҡлыҡты республика Үҙәк һайлау комиссияһының 54-се ултырышында тапшырҙылар.
Комиссия шулай уҡ «Башҡортостан Республикаһы Конституцияһына үҙгәртеүҙәр һәм өҫтәмәләр индереү тураһында»ғы БР законы проектын яҡлап, һайлаусыларҙың ҡултамғалары битен ҡабул итеү һәм тикшереү буйынса эшсе төркөм составын раҫланы.
Ултырышта Башҡортостандың территориаль һайлау комиссиялары араһында 2013 йылда һайлауҙар һәм референдумдар ойоштороусыларҙы уҡытыуҙың иң яҡшы программаһы конкурсына йомғаҡ яһалды.


text:
Шаран районында «Рәсәй хәрби-тарихи йәмғиәте»нең урындағы бүлексәһе асылды
«Рәсәй хәрби-тарихи йәмғиәте» дөйөм Рәсәй ижтимағи-дәүләт ойошмаһының Шаран районындағы бүлексәһенең ойоштороу йыйылышында 14 кеше ҡатнашты. Ҡатнашыусылар район бүлексәһе Советын ойошторҙо, етәкселәрҙе һайланы. Шулай уҡ ойошманың маҡсаттары һәм бурыстары тураһында мәғлүмәт тәҡдим ителде, тип хәбәр иттеләр район хакимиәтенең мәғлүмәт-аналитика бүлегенән.
Йәмғиәт составына уҡытыусылар, отставкалағы хәрби хеҙмәткәрҙәр, райондың почетлы граждандары инде. Асыҡ тауыш биреү юлы менән Йәмғиәт бүлексәһе рәйесе итеп райондың крайҙы өйрәнеүселәр берләшмәһе рәйесе, район хакимиәтенең мәғлүмәт-аналитика бүлеге начальнигы Раил Мусин һайланды.
Йәмғиәт бүлексәһе РФ Президенты Указына ярашлы илдең хәрби-тарихи үткәнен өйрәнеүҙә дәүләт һәм йәмғиәт көстәрен берләштереү, Рәсәй тарихын өйрәнеүгә булышлыҡ итеү һәм уны боҙоп күрһәтеүгә юл ҡуймау, патриотизм тәрбиәләү, хәрби хеҙмәттең абруйын күтәреү маҡсатында ойошторолдо.


text:
23 мартта Башҡортостанда - Бушлай юридик ярҙам көнө
«Рәсәй юристары ассоциацияһы» Бөтә Рәсәй йәмәғәт ойошмаһының Башҡортостан бүлексәһе 23 мартта республикала Бушлай юридик ярҙам көнө үткәрә.
Теләге булғандарҙың барыһы ла иртәнге 9-ҙан 18 сәғәткә тиклем Өфө, Белорет, Нефтекама һәм Сибайҙағы Бушлай хоҡуҡи ярҙам үҙәктәренә мөрәжәғәт итә ала.
Өфөлә түләүһеҙ юридик консультацияны Рәсәй Эске эштәр министрлығының Өфө юридик институты ҡарамағындағы юридик клиникала (Мөҡсинов урамы, 2), Көнсығыш иҡтисади-юридик гуманитар академияһы ҡарамағындағы юридик клиникала (М.Рыльский урамы, 9,/1), Башҡорт дәүләт университетының Хоҡуҡ институты ҡарамағындағы юридик клиникала (Достоевский урамы, 131, 306а кабинет), РФ Президентының Волга буйы федераль округындағы тулы хоҡуҡлы вәкиленең йәмәғәт ҡабул итеү бүлмәһендә (Достоевский урамы, 73), Башҡортостан социаль технологиялар институтында (Октябрь проспекты, 74/2), М.А.Шолохов исемендәге Мәскәү дәүләт гуманитар университетының Өфө филиалында (Сельская Богородская урамы, 37) алырға мөмкин.
Белоретта — Халыҡ-ара иҡтисад һәм хоҡуҡ институтының Белорет филиалында (К.Маркс урамы, 48, 7-се кабинет), Сибайҙа – Башҡортостан Республикаһы Президентының Сибай ҡалаһы ҡала округындағы Йәмәғәт ҡабул итеү бүлмәһендә (К.Цеткин урамы, 2), Нефтекамала – Башҡортостан республикаһы адвокаттар коллегияһының Нефтекама ҡала филиалында (Социалистик урамы, 47).
Бәйләнеш өсөн телефондар: 8 (347) 273-68-77, 8 (347) 273-69-60.


text:
якшәмбе, 22 гыйнвар 2017, Казан вакыты 19:18
Башҡортостанда февраль йылы килер, тип көтөлә. Көндәр йылыныу сәбәпле табиптар гриптан һаҡланырға саҡыра. Был тәү сиратта мәктәптәрҙә каникулдар тамамланыуға бәйле. Грипп киҙеүе буйынса хәл әле Башҡортостанда сағыштырмаса тыныс һаҡлана. Рәсәйҙең ҡулланыусылар хоҡуҡтарын яҡлау буйынса Башҡортостандағы идаралығы мәғлүмәттәренә ярашлы, грипп менән сирләү осраҡтары әлегә теркәлмәгән. Киҫкен йоғошло ауырыуҙар менән сирләү кимәле лә эпидемия сигенән 30 процентҡа түбәнерәк. Үткән йылдың 11 айында республикала киҫкен респиратор вирус сирҙәре менән 670 меңгә яҡын кеше ауырыған, уларҙың яртыһынан күберәге-балалар. Табиптар гриптан һаҡланыу өсөн халыҡ медицинаһына йышыраҡ мөрәжәғәт итергә кәңәш итә.


text:
Камила Дәүләтова Республиканың мәғариф министры урынбаҫары итеп тәғәйенләнде
Башҡортостан Президенты Рөстәм Хәмитов үҙенең бойороғо менән Камила Дәүләтованы республиканың мәғариф министры урынбаҫары итеп тәғәйенләне.
Камила Йәүҙәт ҡыҙы Дәүләтова 1962 йылдың 21 октябрендә Ҡаҙағстанда тыуған. Башҡорт дәүләт университетын тамамлаған. Сәйәси фәндәр кандидаты.
Төрлө йылдарҙа ВЛКСМ Өфө районы комитеты секретары, Йоматау ауыл хужалығы техникумында математика һәм иҫәпләү техникаһы уҡытыусыһы, Өфө нефть техникумында комсомол комитеты секретары, ВЛКСМ Ленин районы комитеты, һуңынан ВЛКСМ Өфө ҡалаһы комитетының уҡыусы йәштәр һәм пионерҙар бүлеге секретары-мөдире булып эшләй, «Башҡортостан пионерҙары» ойошмаһының республика советы рәйесе була.
1996 йылда Өфө хакимиәтенең Йәштәр эштәре буйынса идаралығы начальнигы, бер йылдан – Йәштәр эштәре буйынса БР Дәүләт комитеты рәйесе, артабан – БР Министрҙар Кабинеты ҡарамағындағы Йәштәр эштәре буйынса идаралыҡ начальнигы, Йәштәр сәйәсәте буйынса БР Дәүләт комитеты рәйесе итеп тәғәйенләнә.
2003-2007 йылдарҙа – дүртенсе саҡырылыш Дәүләт Думаһы депутаты.
2008 йылдан алып БР мәҙәниәт һәм милли сәйәсәт министры урынбаҫары, йәштәр сәйәсәте һәм спорт министрының беренсе урынбаҫары, республика мәҙәниәт министрының беренсе урынбаҫары, мәҙәниәт министры вазифаһын ваҡытлыса башҡарыусы, Башҡортостан Президенты ярҙамсыһы вазифаларын биләй, тип хәбәр ителә БР Мәғариф министрлығы сайтында.


text:
Башҡортостандың һигеҙ кешеһе РФ дәүләт наградаларына лайыҡ
Башҡортостандың ете кешеһе Рәсәйҙең дәүләт наградаларына лайыҡ. Тейешле указдарға РФ Президенты Владимир Путин ҡул ҡуйҙы.
«РФ атҡаҙанған металлургы» маҡтаулы исемгә «Учалы тау-байыҡтырыу комбинаты» асыҡ акционерҙар йәмғиәтенең Сибай филиалы баш механигы Владимир Головин лайыҡ булды. Мәләүез районының «Трудовик» яуаплылығы сикләнгән йәмғиәте ауыл хужалығы предприятиеһы директоры Тәлғәт Вәхитов РФ атҡаҙанған ауыл хужалығы хеҙмәткәре булды.
II дәрәжә «Ватан алдындағы хеҙмәттәре өсөн» орден миҙалын профессор, педагогия фәндәре докторы, БР Дәүләт Йыйылышы – Ҡоролтай депутаты, «Берҙәм Рәсәй» Партияһы Рәйесе Дмитрий Медведевтың төбәк йәмәғәт ҡабул итеү бүлмәһе етәксеһе Раил Әсәҙуллинға һәм «Учалы тау-байыҡтырыу комбинаты» асыҡ акционерҙар йәмғиәтенең Учалы ер аҫты руднигы быраулау ҡорамалдары машинисы Алексей Зубовҡа тапшырасаҡтар.
«Рәсәй Рәссамдар союзы» бөтә Рәсәй ижади йәмәғәт ойошмаһының төбәк бүлексәһе ағзалары Евгений Винокуров һәм Ринат Харисов «Рәсәй Федерацияһының атҡаҙанған рәссамы» исемгә лайыҡ булды.
«Рәсәй Федерацияһының атҡаҙанған һаулыҡ һаҡлау хеҙмәткәре» маҡтаулы исем «Красноусол» шифаханаһы» дәүләт унитар предприятиеһы директоры Фаяз Мәжитовҡа бирелде.
«Рәсәй Федерацияһының атҡаҙанған уҡытыусыһы» маҡтаулы исемгә Өфөнөң 39-сы гимназияһы уҡытыусыһы Иван Сиваков лайыҡ, тип хәбәр ителә kremlin.ru сайтында.


text:
Урта һөнәри белемле абитуриенттар өсөн вуздарға БДИ тапшырмайынса инеү мөмкинлеге һаҡланды — Рәсәйҙең Мәғариф министрлығы Фото: Олег Яровиков
Урта һөнәри белемле абитуриенттар өсөн вуздарға БДИ тапшырмайынса инеү мөмкинлеге һаҡланды — Рәсәйҙең Мәғариф министрлығы
Урта һөнәри белемле абитуриенттар өсөн вуздарға БДИ тапшырмайынса инеү мөмкинлеге һаҡланды — Рәсәйҙең Мәғариф министрлығы Фото: Олег Яровиков
ӨФӨ, 2015 йыл, 13 ноябрь. /«Башинформ» мәғлүмәт агентлығы, Эльмира Сабирова/.
Рәсәйҙең Мәғариф һәм фән министрлығы юғары уҡыу йорттарына ҡабул итеүҙең яңы тәртибен раҫланы. Элегерәк уны йыл һайын раҫлайҙар ине. Хәҙер ҡабул ителгән документ даими буласаҡ һәм абитуриенттар ҡабул итеү кампанияһының бөтә нескәлектәрен алдан белә аласаҡ.
Рәсәйҙең Мәғариф һәм фән министрлығы сайтында хәбәр ителеүенсә, яңы ҡағиҙәләр буйынса вуздарҙың рәсми сайттарындағы бөтә мәғлүмәт 2015 йылдың 16 ноябренән, киләһе йылдарҙа 1 октябрҙән дә һуңға ҡалмайынса баҫылырға тейеш. Ҡабул итеү тәртибендә шәхси ҡаҙаныштар өсөн өҫтәмә балдар йыйыу мөмкинлеге һаҡланған (10 балға тиклем).
Юғары уҡыу йорттарында уҡыуын дауам итергә теләгән колледж һәм техникум тамамлаусылар өсөн вуздарға БДИ йомғаҡтары буйынса түгел, ә ҡабул итеү һынауҙары һөҙөмтәләре буйынса инеү мөмкинлеге бар. Бынан тыш, бындай абитуриенттар өсөн шәхси ҡаҙаныштар исемлеге киңәйтелгән.
Вуз урта һөнәри белемле абитуриенттар өсөн ҡабул итеү имтихандарын мәктәптә өйрәнелгән предметтар буйынса түгел, урта һөнәри белем биреү профиленә ярашлы билдәләй ала.
Тағы ла бер яңылыҡ — уҡыусыларҙың олимпиада һөҙөмтәләре дүрт йыл ғәмәлдә буласаҡ.


text:
Республикала бер үк ваҡытта ике һәм унан күберәк бала тыуған ғаиләләргә пособие түләү шарттары үҙгәрҙе Фото: Андрей Старостин
Республикала бер үк ваҡытта ике һәм унан күберәк бала тыуған ғаиләләргә пособие түләү шарттары үҙгәрҙе
Республикала бер үк ваҡытта ике һәм унан күберәк бала тыуған ғаиләләргә пособие түләү шарттары үҙгәрҙе Фото: Андрей Старостин
ӨФӨ, 2016 йыл, 20 ғинуар. /«Башинформ» мәғлүмәт агентлығы, Эльмира Сабирова/.
Башҡортостанда бер үк ваҡытта ике һәм унан күберәк бала тыуған ғаиләләргә айлыҡ пособие тәғәйенләү тәртибе үҙгәрҙе. Республика Хөкүмәтендә тейешле ҡарарға ҡул ҡуйылған.
Быйылдан башлап ошо пособие йән башына уртаса килеме балалар өсөн йәшәү минимумы дәүмәленән артмаған ғаиләләргә генә бирелә. Әлеге мәлгә был 8 653 һум, тип аңлатма бирҙеләр Башҡортостан Хеҙмәт һәм халыҡты социаль яҡлау министрлығының матбуғат хеҙмәтендә.
Быға тиклем был пособиены йән башына уртаса килеме йән башына иҫәпләнгән йәшәү минимумының икеләтә дәүмәленән артмаған ғаиләләр ала ине. Айлыҡ пособие өс йәшкә тиклемге балаларға түләнә, уның күләме — 500 һум.


text:
Өфөгә Индонезияның Ғәҙәттән тыш һәм Тулы хоҡуҡлы илсеһе Мөхәммәт Вәхит Суприяди килә
ӨФӨ, 2016 йыл, 3 октябрь. /«Башинформ» мәғлүмәт агентлығы, Арина Рәхимҡолова/.
Башҡортостандың баш ҡалаһына Индонезияның Рәсәйҙәге илселеге вәкилдәре килә. Делегация составында — Индонезияның Ғәҙәттән тыш һәм Тулы хоҡуҡлы илсеһе Мөхәммәт Вәхит Суприяди, министрҙар Дармаван Супарно һәм Кики Тжахджо Куспрабово. Сәфәр барышында Ғәҙәттән тыш һәм Тулы хоҡуҡлы илсе республика етәкселеге менән осраша.
Рәсәй Сит ил эштәре министрлығының Өфөләге вәкиле Венер Ғәлиәкбәров хәбәр итеүенсә, ике көнгә иҫәпләнгән программала Рәсәй Фәндәр академияһы Өфө ғилми үҙәгенең археология һәм этнография музейына барыу ҡаралған. Шишәмбе, 4 октябрҙә, делегацияның Башҡортостандың Сәнәғәт һәм инновация сәйәсәте министрлығы, республиканың Эшҡыуарлыҡ һәм туризм буйынса дәүләт комитеты, Сауҙа-сәнәғәт палатаһы етәкселеге менән осрашыуы планлаштырылған. Инвестор йортонда «Башҡортостан Республикаһының үҫеш корпорацияһы» асыҡ акционерҙар йәмғиәтенең генераль директоры Артём Киреев менән һөйләшеү була. Көндөң икенсе яртыһында делегация ағзалары Рәсәй мосолмандарының Үҙәк диниә назаратында Юғары мөфтөй Тәлғәт Тажетдин менән осраша.
Шулай уҡ Өфө дәүләт нефть техник университетына, М.В.Нестеров исемендәге Башҡорт дәүләт художество музейына, Салауат Юлаев һәйкәленә барыу ҡаралған.


text:
«Уралтехнострой-Туймазыхиммаш» производствоны яңырта
Былтыр Башҡортостанда 45 миллиард һумлыҡ республика өсөн мөһим тиҫтәләгән яңы производстволар файҙаланыуға тапшырылды. Был төбәктең 26 предприятиеһында алты меңдән ашыу эш урыны булдырырға һәм һаҡлап алып ҡалырға ярҙам итте.
Модернизация менән эҙмә-эҙлекле шөғөлләнеүсе предприятиелар араһында «Уралтехнострой-Туймазыхиммаш» асыҡ акционерҙар йәмғиәтен айырып күрһәтергә мөмкин. Был завод Рәсәйҙең һыйымлы һәм йылылыҡ алмашыу ҡорамалдары, һауа менән һыуытыу колонналары һәм аппараттары, ҡаҙан-утилизаторҙар, нефть-газ сепараторҙары һәм фильтрҙар етештереү буйынса төп предприятиелары иҫәбенә инә. Техник мөмкинлектәре һәм продукцияның сифаты буйынса «Уралтехнострой-Туймазыхиммаш» нефть химияһы машиналары эшләүҙә алдынғы позициялар биләй.


text:
Мифтахетдин Аҡмулланың тыуыуына 180 йыл
"Башҡортостан – дуҫлыҡ бишеге" тип аталған фольклор байрамы төп сара булараҡ 16 декабрь Өфө ҡалаһында уҙғарылһа, Аҡмулла нәсихәттәре тигән республика кимәлендәге байрам 17 декабрь Миәкә районында барасаҡ.
Мифтахетдин Аҡмулла бөтә төрки донъяһында ысын мәғәнәһендә халыҡ шағиры булып танылды. Уның ижадында бер яҡтан көнсығыш поэзияһының иң яҡшы традициялары сағылһа, икенсенән – Аҡмулла шиғырҙары мәғрифселектең өр-яңы идеялары һәм рухы менән һуғарылды – тап Аҡмулла башҡорт, татар, ҡаҙаҡ әҙәбиәттәре үҫешенә өр-яңы йүнәлеш бирҙе.


text:
Белоретта реконструкциянан һуң мәктәп асылдыФото: Ольга Колесникова
Белоретта реконструкциянан һуң мәктәп асылды
Белоретта реконструкциянан һуң мәктәп асылдыФото: Ольга Колесникова
ӨФӨ, 2014 йыл, 2 сентябрь. /«Башинформ» мәғлүмәт агентлығы, Әлим Фәйезов/.
1 сентябрҙә Белоретта реконструкциянан һуң 1-се урта мәктәп асылды.
Был мөһим ваҡиға менән йәш белореттарҙы, мәктәптең педагогия коллективын һәм уҡыусыларҙың ата-әсәләрен Башҡортостан Республикаһы Хөкүмәте Премьер-министрының беренсе урынбаҫары Рөстәм Мәрҙәнов, Белорет районы хакимиәте башлығы Владислав Миронов, «Геострой» яуаплылығы сикләнгән йәмғиәте генераль директоры Рөстәм Хажиев ҡотланы.
1-се урта мәктәп республиканың иң оло белем биреү учреждениеларының береһе булып һанала. Ул 1937 йылдың 1 сентябрендә асылған. Мәктәпте 2012 йылда, Белореттың 250 һәм мәктәптең 75 йыллығын билдәләгән йылда, яңыртып ҡора башлайҙар. Реконструкцияға 218 миллион һум күлемендә аҡса республика бюджетынан, 2,4 миллион Белорет районы бюджетынан бүленгән.
Быйыл 1-се урта мәктәп үҙенең ишектәрен 125 беренсе синыф уҡыусыһы өсөн асты, ул бөтәһе 880 балаға иҫәпләнгән.
1 сентябрҙә Белорет ҡалаһында һәм Белорет районы ауылдарында парта артына 11 меңдән ашыу уҡыусы ултырҙы, уларҙың – мең ярымы – беренсе синыф уҡыусылары. Яңы уҡыу йылында бөтәһе 34 мәктәпкәсә учреждение, 46 дөйөм белем биреү мәктәбе һәм биш өҫтәмә белем биреү учреждениеһы эшләйәсәк, тип хәбәр итте Белорет районы хакимиәтенең мәғлүмәт-аналитика бүлеге баш белгесе Ольга Колесникова.


text:
Башҡортостанда Административ реформа үткәреү буйынса республика комиссияһы төҙөлдө
Башҡортостан Республикаһы Хөкүмәтенең «Административ реформа үткәреү буйынса республика комиссияһын төҙөү тураһындағы ҡарарына ҡул ҡуйылды.
Комиссия тураһындағы положениела әйтелеүенсә, ул тәғәйен саралар үткәрелгәндә республика башҡарма власть органдарының үҙ-ара эшмәкәрлеген көйләй, уларҙың федераль башҡарма власть органдарының территориаль органдары, урындағы үҙидара органдары, ойошмалар менән үҙ-ара килешеп эш итеүен тәьмин итә.
Комиссия рәйесе итеп БР Хөкүмәте Премьер-министры урынбаҫары — БР иҡтисади үҫеш министры Владимир Балабанов тәғәйенләнде, тип хәбәр итә республика Хөкүмәтенең матбуғат хеҙмәте.


text:
Республика менән Австрияның Kronospan компанияһы араһында инвестицион килешеүгә ҡул ҡуйылдыФото: Олег Яровиков
Республика менән Австрияның Kronospan компанияһы араһында инвестицион килешеүгә ҡул ҡуйылды
Республика менән Австрияның Kronospan компанияһы араһында инвестицион килешеүгә ҡул ҡуйылдыФото: Олег Яровиков
17 августа Республика йортонда Башҡортостан Президенты Рөстәм Хәмитов һәм Kronospan Holdings East Ltd компаниялары төркөмө башлығы Питер Кайндл республикала ағас эшкәртеү һәм төҙөлөш материалдары етештереү буйынса ҙур предприятие төҙөү тураһында инвестицион килешеүгә ҡул ҡуйҙылар. Килешеүгә ярашлы, яңы Kronospan производствоһы Башҡортостандың Өфө районында урынлашасаҡ һәм 2014 йылда продукция етештерә башлаясаҡ.
— Башҡортостан Республикаһы был проектты тормошҡа ашырыу өсөн үҙ өҫтөнә ҙур бурыстар ала, — тине Рөстәм Хәмитов документҡа ҡул ҡуйыр алдынан. – Завод төҙөләсәк майҙансыҡты инфраструктура менән тулыһынса тәьмин итәсәкбеҙ. Был проект беҙҙең өсөн ҙур әһәмиәткә эйә. Бөгөн Башҡортостанда ағас эшкәртеүгә бәйле яңы этап башлана. Объект төҙөү сроктары үтә ҡыҫҡа, йыл ярымдан беҙҙә тулы ҡеүәтенә эшләгән предприятие булырға тейеш. Республика үҙ өҫтөнә алған бурыстарҙы тулыһынса үтәйәсәк, тип гарантиялай алам.
— Был проект ағас эшкәртеү һәм ағас әҙерләү өлкәләрендә Башҡортостан Республикаһының эшҡыуарлыҡ эшмәкәрлеген әүҙемләштереү өсөн яҡшы стимул булып торасаҡ, тип ышанам, — тине Питер Кайндл. – Проектты тормошҡа ашырыу барышында яңы эш урындары булдырыласаҡ. Уны тейешле кимәлдә ғәмәлгә ашырыу өсөн бар көсөбөҙҙө һаласаҡбыҙ.
Kronospan компанияһы етәкселеге яңы инвестицион майҙансыҡ булдырыу өсөн Рәсәйҙең бер нисә төбәген ҡараған. Башҡортостан иң яҡшы шарттар тәҡдим иткәнгә күрә, компания нәҡ беҙҙең төбәкте һайлаған. Бынан тыш, предприятие нигеҙендә ағасты тәрән эшкәртеү буйынса индустриаль парк булдырыу планлаштырыла. Бының өсөн республиканың Өфө районында яҡынса бер мең гектар ер бүленгән.


text:
Туймазы районының Япрыҡ ауылы 295 йыллығын билдәләне
Туймазы районының Япрыҡ ауылы үҙенең 295 йыллығын билдәләне. Әлеге ваҡытта Япрыҡ – райондың иң төҙөкләндерелгән, уңышлы һәм тотороҡло үҫешкән ауылдарының береһе. Эшҡыуарлыҡ ауылда әүҙем үҫеш алған. Район хакимиәте менән ауыл халҡының уртаҡ тырышлыҡтарына күрә төҙөкләндереү, тормош тәьминәте, социаль инфраструктураны үҫтереү мәсьәләләре уңышлы хәл ителә. Эш, белем биреү, ял итеү һәм сәләмәтләндереү өлкәһендә ауыл халҡының тормошон уңайлы итеү өсөн күп нәмә эшләнә.
295 йыл эсендә ауыл тарихында героик еңеү биттәре кеүек, ҡатмарлы хеҙмәт һынауҙары ла билдәләнгән. Ауыл үҙенең күренекле яҡташтары – Бөйөк Ватан һуғышы геройҙары, тыл хеҙмәтсәндәре, локаль һуғыштар осорода хәрби ваҡиғалар ҡатнашыусылары менән ғорурлана.
Япрыҡ ере районға, республикаға һәм илгә күп кенә уңышлы кешеләр – етәкселәр, төрлө һөнәр вәкилдәрен бүләк иткән. Япрыҡ ауылынан Ғәли Ғүмәров 1955-1959 йылдарҙа БАССР-ҙың мәҙәниәт министры булды. Туймазы районынан ситтә лә нефтсе Латыповтар, уҡытыусы Хәбибуллиндар, Нәсибуллиндар династиялары билдәле.
Ауыл халҡы бөгөн дә икмәк үҫтерә белгән, крәҫтиән эштәрен яҡшы башҡарған бик әүҙем, һәләтле, оҫта кешеләр.
Район хакимиәте вәкилдәре һәм байрамдың башҡа ҡунаҡтары билдәләүенсә, Япрыҡ ауылы артабанғы үҫеш һәм сәскә атыу өсөн яҡшы потенциалға һәм перспективаларға эйә.


text:
Дәүләкән районы эшсәндәре беренсе булып шәкәр сөгөлдөрө сәсеүҙе тамамланы
Дәүләкән районы эшсәндәре шәкәр сөгөлдөрө сәсеүҙе республикала беренсе булып тамамланы. Сөгөлдөр плантациялары районда хәҙер 650 гектарҙы биләй. Әлеге ваҡытта республикала был техник культура 44047 гектар майҙанда сәселгән. Татлы тамыраҙыҡтар йәмғеһе 63 мең гектарҙы биләйәсәк.
БР Ауыл хужалығы министрлығының оператив мәғлүмәте буйынса, Башҡортостанда 13 майға 1 млн 18 мең гектар майҙанда яҙғы сәсеү үткәрелгән. Саҡмағош районы игенселәре - 47,3 мең гектарҙың 38,6 мең гектарын (82%), Миәкә районы хужалыҡтары 51,7 мең гектарҙың 41,3 меңен (80%) сәскән.
Саҡмағош районы игенселәре генә иген һәм ҡуҙаҡлы иген культураларын сәсеүҙе тулыһынса тамамланы. Ауырғазы, Баҡалы, Илеш, Мәләүез, Туймазы райондарында һуңғы гектарҙарҙа сәсеү алып барыла. Бөгөн Ҡырмыҫҡалы районы аграрийҙары сәсеүҙе тамамларға тейеш.
Көнбағыш 132134 гектар майҙанда сәселгән. Был культура буйынса планды Йылайыр, Миәкә, Өфө, Хәйбулла, Шаран райондары үтәгән.


text:
Яңы йыл байрамдарында ҡала яны поездарының расписаниеһы үҙгәрәсәк
Яңы йыл байрамдарында Куйбышев тимер юлының Башҡортостан бүлексәһендә ҡала яны поездарының расписаниеһы үҙгәрәсәк.
Пассажирҙар үтенесе буйынса Яңы йыл һәм Раштыуа каникулдары көндәрендә электр поездары хәрәкәтенең киләһе тәртибе билдәләнә: 31 декабрь – йома расписаниеһы буйынса; 1-10 ғинуарҙа — йәкшәмбе расписаниеһы буйынса; 11 ғинуарҙа — шишәмбе расписаниеһы буйынса.
Шулай уҡ Раевка, Абдулино, Аша һәм Урман тарафына өҫтәмә поездар билдәләнә. Инйәргә лә 11 ғинуарҙа өҫтәмә поезд билдәләнгән. Шул уҡ ваҡытта был йүнәлештәге поездар 5 һәм 6 ғинуарҙа булмаясаҡ.
Куйбышев тимер юлының Башҡортостан бүлексәһе етәкселеге пассажирҙарҙы юлға сығыр алдынан ҡала яны поездарының расписаниеһын асыҡлау кәрәклеге хаҡында иҫкәртә.


text:
Был версия өстә, яңы ун телдәрен Google тәржемәсе күптән түгел тип тә өстән. Релиз ориентировано был һуғыштар өсөн юл ҡуймау һәм хаталар, улар уралис буйынса transposh үткән йылда.
Кемдер, бәлки, үҙе спросить, әгәр программа тәьмин түгел үҙгәрҙе, нисек килә баги закрыть? Яуап ябай: физик әҙерлек менән, программалар менән тәьмин итеү генә бар " вакуум, әйберләр барыһы да ваҡыты үзгәрә, яңы версияһы PHP Өҫтәләсәк ҡаты иҫкәртеү, улар беспокоить ҡайһы бер кулланыусылар, барлыҡҡа килгән яңы релизлар өсөн WordPress һәм башҡа программа компоненттар, ә шул тиклем үҙгәргән ко всемогущий Google двигателе күсерергә. Был үҙгәрештәр тыуҙырған вәзғыят, эш итеү кодексына түгел ине хәлдә үтергә язһын, әммә беҙ теләйбез әлеге яңы версияһы буласаҡ, артыҡ бер ни тиклем эшләргә һәләтле.
Башҡа яңы материалдары үҙ эсенә ала Йост СЕ файлдар интеграцияһы sitemap (Һеҙ яһарға тейеш патч, инструкция коде етәксе һ. б.).
Ҙур булмаған характеристика удалять денежные тәржемә автоматический (унда тәржемәләр ине килешеүендә исходно юлдар, ниләр башлағас, ҡайһы бер сайттар ине заблокирован Google компанияһы)
күберәк материалдар, "readme.txt файл булып тора, һеҙҙең башҡа.
Hoping to get things more up to speed and rolling 🙂
Наслаждайся.


text:
Өфө хоккейсылары Гранадалағы ҡышҡы Универсиадала алтын миҙал яуланы Фото: Дмитрий Слезин коллажы
Өфө хоккейсылары Гранадалағы ҡышҡы Универсиадала алтын миҙал яуланы
Өфө хоккейсылары Гранадалағы ҡышҡы Универсиадала алтын миҙал яуланы Фото: Дмитрий Слезин коллажы
ӨФӨ, 2015 йыл, 13 февраль. /«Башинформ» мәғлүмәт агентлығы, Дмитрий Слезин/.
Испанияның Гранада ҡалаһында Бөтә донъя ҡышҡы Универсиадаһының ҡыҙҙар араһында хоккей буйынса турниры тамамланды.
Рәсәйҙең йыйылма командаһы составында Өфөнөң «Ағиҙел»енән дүрт хоккейсы: Элина Митрофанова, Екатерина Лебедева, Екатерина Ананьина һәм Наталья Воронцова сығыш яһаны.
Финал уйынында рәсәйҙәр Канада йыйылма командаһын 3:0 иҫәбе менән еңеп, алтын миҙал яуланы.


text:
Башҡортостан Торлаҡ-коммуналь хужалыҡ фондынан капремонтҡа миллиардҡа яҡын аҡса аласаҡ
6 майҙа Торлаҡ-коммуналь хужалыҡты реформалаштырыуға булышлыҡ итеү фонды дәүләт корпорацияһы идараһы Башҡортостандың 2011 йылға күп фатирлы йорттарға капиталь ремонт үткәреү һәм граждандарҙы авария хәлендәге торлаҡтан икенсеһенә күсереү өсөн финанс ярҙамы күрһәтеүгә заявкаһын ыңғай хәл итте.
Хупланған заявкаға ярашлы, республика Торлаҡ-коммуналь хужалыҡты реформалаштырыуға булышлыҡ итеү фонды средстволарынан 980,71 млн. һум аласаҡ, тип хәбәр иттеләр дәүләт корпорацияһынан. Был аҡсалар территорияла 75 күп фатирлы йортҡа капиталь ремонтҡа, шулай уҡ 9 муниципаль берәмектәге 107 авария хәлендәге йорттарҙан граждандарҙы икенсеһенә күсереүгә йүнәлтеләсәк. Үрҙә билдәләнгән программаларҙы бойомға ашырыу һөҙөмтәһендә төбәктә 19 451 кеше торлаҡ шарттарын яҡшыртасаҡ.
Хәтерегеҙгә төшөрәйек, 2008-2010 йылдарҙа Башҡортостанға күп фатирлы йорттарға капиталь ремонт үткәреү һәм граждандарҙы авария хәлендәге торлаҡтан күсереү программаларын тормошҡа ашырыу өсөн, шул иҫәптән торлаҡ баҙары үҫешен дәртләндереү кәрәклеген иҫәпкә алып, ТКХ фонды средстволарынан 8,8 млрд, һум бүленгәйне. Ҡушып финанслау тәртибендә төбәк был суммаға 2,4 млрд. һум өҫтәне. Үрҙә күрһәтелгән программаларҙы тормошҡа ашырыу һөҙөмтәһендә төбәктә 981 күп фатирлы йортта капиталь ремонт үткәрелде һәм 306 авария хәлендәге йорттарҙа йәшәүселәр икенселәренә күсерелде, 193 653 кеше торлаҡ шарттарын яҡшыртты.


text:
Владимир Дорошенко:Республика көнө – Башҡортостанда йәшәүсе барлыҡ халыҡтар өсөн дә мөһим ваҡиға
– Республика көнө – Башҡортостанда йәшәүсе барлыҡ халыҡтар өсөн дә мөһим ваҡиға ул. – тине Башҡортостан Республикаһы суверенитеты тураһында декларация ҡабул ителеүҙең 19 йыллығына арналған йыйылыш башланыр алдынан украиндарҙың “Кобзарь” мәҙәни үҙәге рәйесе Владимир Дорошенко. –
Декларация республиканың милли һәм мәҙәни сәйәсәтенең өҫтөнлөктәрен үҙгәртте. Был үҙ сиратында республикала йәшәгән барлыҡ халыҡтарҙың тормошонда мәҙәни яңырыуға килтерҙе. Мәҫәлән, беҙҙең украиндар милли үҙәгендә яңы ижади коллективтар барлыҡҡа килде. Йыл һайын республика кимәлендә украина мәҙәниәте фестивалдәре үткәрелә, украин теле өйрәтелгән “Село Золотоношка” исемле тарихи-мәҙәни үҙәк ойошторолдо.


text:
Башҡорт режиссерының «Еңмеш» фильмы Һиндостанда Гран-при яуланы
Режиссер Айнур Асҡаровтың «Башҡортостан» киностудияһында төшөрөлгән ҡыҫҡа метражлы «Еңмеш» фильмы «Свирский миф» (Рәсәй) һәм «Кинодиалог стран Брикс 2012» (Һиндостан) фестивалдәренән еңеү менән ҡайтты. Унда ул Гран-приға һәм «Иң яҡшы ир-егет роле өсөн приз»ға лайыҡ булды. (Төп ролде Хәйбулла районының Аҡъяр мәктәбендә уҡыусы Ғәлимйән Мәмбәтов башҡара).
Яҙғыһын «Еңмеш» фильмы Македония, Сербия, Франция, Испания һәм Германия илдәрендә конкурстарҙа ҡатнашасаҡ.
Әлеге ваҡытта Айнур Асҡаров Санкт-Петербургта «Беҙ ҡол түгел» ҡыҫҡа метражлы фильмын төшөрөү өҫтөндә эшләй.


text:
Спорт
Өфөлә Ҡатын-ҡыҙҙар хоккей лигаһының Йондоҙҙар матчы үтте
Өфөлә Ҡатын-ҡыҙҙар хоккей лигаһының Йондоҙҙар матчы үтте. Уйын Көнбайыш конференцияһы вәкилдәре файҙаһына 4-0 иҫәбенә тамамланды. Билдәле булыуынса, ҡатын-ҡыҙҙар лигаһында тиҙлек яйыраҡ. Осрашыу ҙа һәүетемсә башланды. Әммә, алтынсы минутта уҡ, Алевтина Штарева иҫәпте асты. Күп тә үтмәне,...
Өфөлә Йәштәр хоккей лигаһының Саҡырыу кубогына турнир тамамланды
Өфөлә Йәштәр хоккей лигаһының Саҡырыу кубогына турнир тамамланды. Уйында Көнбайыш командаһы булиттар серияһында 2-1 иҫәбе менән еңеү яуланы. Хәҙер Көнбайыш конференцияһы уйынсылары иҫәбендә алты ошондай награда бар. Көнсығыш конференцияһы ике тапҡыр ғына еңеү яулаған. Турнирҙа иң яҡшы...
Башҡортостан хоккей төбәгенә әйләнергә тейеш
Башҡортостан хоккей төбәгенә әйләнергә тейеш. Бының өсөн балаларға был спорт төрө менән шөғөлләнеүгә шарттар тыуҙырыу зарур. Был турала “Рәсәй-Башҡортостан” телеканалының медиа үҙәгендә үткән матбуғат конференцияһы барышында “Салауат Юлаев” хоккей клубы етәкселәре белдерҙе. Бөгөн...
Улар Башҡортостанды донъя спорты тарихына яҙа
Улар Башҡортостанды донъя спорты тарихына яҙа. Бөгөн республика башлығы Рөстәм Хәмитов 31-се йәйге олимпия уйындарында һәм йәйге паралимпия уйындары программаһына ингән спорт төрҙәре буйынса Бөтә Рәсәй ярыштарында ҡатнашыусыларҙы тәбрикләне.Олимпия уйындары буйынса Рәсәй йыйылма командаһына...
Рөстәм Хәмитов Өфөнән Антон Бабиковты Донъя кубогының беренсе этабында эҙәрлекләү ярышында еңеүе менән ҡотланы
Рөстәм Хәмитов Өфөнән Антон Бабиковты Донъя кубогының беренсе этабында эҙәрлекләү ярышында еңеүе менән ҡотланы. Ярыш Швецияның Эстерсунд ҡалаһында уҙа. Республика етәксеһе беҙҙең биатлонсыларҙың сығыштарын күҙәтеп барыуы һәм яҡшы һөҙөмтә өсөн улар менән бергә шатланыуын билдәләне. Рөстәм Хәмитов...
“Салауат Юлаев” хоккей клубы 55 йыллығын билдәләй
Бөгөн илдең иң көслө хоккей клубтарының береһе – “Салауат Юлаев” 55 йыллыҡ юбилейын билдәләй. Тыуған көнөндә лә хоккейсылар боҙ аренаһында. Бөгөн көйәрмәндәрҙе сағыу уйын көтә. “Салауат Юлаев”тың – Мәскәүҙең “Динамо” клубы менән уйынын йәшенән алып ҡартына тиклем һәр кем күрергә ашҡына...
Салауат Юлаев хоккей командаһы ла яңы йыл алдынан яҡшы уйын күрәһәтә
Салауат Юлаев хоккей командаһы ла яңы йыл алдынан яҡшы уйын күрәһәтә. Беҙҙең команда рәттән 7-се еңеүгә өлгәште. Иҫегеҙгә төшөрәбеҙ, кисә юлаевсылар Мәскәүҙә "Спартак" менән осрашты. Өҫтәмә ваҡытта Захар Арзамасцевтың индергән шайбаһы беҙҙең командаға еңеү килтерҙе. Иҫәп 4-кә 3. Уйында ҡарарға...
Салауат Юлаев хоккей клубы сираттағы уйынын уҙғарҙы
Салауат Юлаев хоккей клубы сираттағы уйынын уҙғарҙы. Баш ҡала командаһы был юлы үҙ боҙонда Тольяттиның “Лада”һын ҡабул иткәйне. Уйын юлаевсылар файҙаһына дүрткә ике иҫәбе менән тамамланды. Иртәгә улар Түбәнге Каманың “Нефтехимигы” менән көс һынаша.
"Башҡорт пираттары" алтын өсөн көрәшергә ниәтләй
Башҡортостандың следж-хоккей буйынса командаһы чемпионатҡа әҙеләнә. 17 кешенән торған командала чемпионатҡа әҙерлек етди бара. Әбйәлил районынан килгән Флорид Кәримов командала бер ай элек кенә шөғөлләнә башлауына ҡарамаҫтан, һиҙелерлек уңыштарға өлгәшкән дә инде. Следж-хоккей Паралимпиадаға...
Еңеп ҡайтығыҙ
Еңеп ҡайтығыҙ Континенталь хоккей лигаһы сиктәрендә Салауат Юлаев сираттағы турнеға сыға. Бөгөн улар Новокузнецкийҙа Металлург менән осраша. Юлаевсылар үҙ майҙанындағы осрашыуҙарҙы уңышһыҙ тамамланы, һуңғы осрашыуҙа Медвешчактан буллиттар буйынса еңелде. Көнбайыш конференцияла Игорь Захаркин...
Континенталь хоккей лигаһында даими чемпионат дауам итә
Континенталь хоккей лигаһында даими чемпионат дауам итә. Салауат Юлаев уңышһыҙ турненан 4 мәрәй менән ҡайтты. Бөгөн Игорь Захаркин тәрбиәләнеүселәре үҙ майҙанында Риганың “Динамо”һын ҡабул итә. Былтырғы миҙгелдә командалар 3 тапҡыр осрашты, ул ваҡытта уңыш юлаевсыларға йылмайҙы.
“Салауат Юлаев” хоккей клубы яңы миҙгелде еңеү менән башланы
Череповецкийҙың “Северстале” менән даими чемпионаттағы тәүге уйын Өфө командаһы файҙаһына тамамланды. Иҫәп өскә ике. Артабанғы уйындар ситтә үтә. 25 августа яҡташтарыбыҙҙы Санкт Петербургтың СКА-һы, 27-һендә Мәскәүҙең ЦСКА хоккейсылары ҡаршылай.
Бөгөн «Салауат Юлаев» даими чемпионаттағы тәүге уйынын уҙғара
Юлаевсылар үҙ майҙанында Новосибирскийҙың Северсталь командаһын ҡабул итә. Артабанғы уйындар ситтә үтә. 25 августа яҡташтарыбыҙҙы Санкт Петербургтың СКА-һы, 27-һендә Мәскәүҙең ЦСКА хоккейсылары ҡаршылай.
Башҡортостан башлығы Бразилиянан ҡайтҡан Олимпиада чемпиондары менән осрашты
Унда Башҡортостанда фехтование буйынса махсус үҙәк төҙөү мәсьәләһе күтәрелде. Республика етәксеһе был тәҡдимде хуплап сыҡты. Олимпиада алдынан Рәсәй спортсыларын допинг ҡулланыуҙа ғәйепләп, йыйылма команданы төшөрөп ҡалдырырға тырышһалар ҙа, беҙҙекеләр һынатманы. Беренсе көндә үк, Башҡортостан...
Рионан еңеү менән
Йәйге олимпиада чемпиондары Артур Әхмәтхужин һәм Тимур Сафин бөгөн төндә Өфөгә ҡайтты. Аэропортта яҡташтарыбыҙҙы тренерҙары, туғандары, республика спорт һәм йәштәр сәйәсәте министры, журналистар һәм көйәрмәндәр ҡаршыланы. Иҫегеҙгә төшөрәбеҙ, Башҡортостандан Тимур Сафин, Артур Әхмәтхужин, шулай уҡ,...
Билдәле спортсылар һәм йәмәғәт эшмәкәрҙәре Рәсәй йыйылма командаһын Паралимпия уйындарынан ситләтеүҙе ҡырҡа тәнҡитләп сыҡты
Был- спортсылар өсөн етди тетрәнеү, сәйәсәттән спортсылар зыян күрергә тейеш түгел, ти билдәле йәмәғәт эшмәкәрҙәре, паралимпиясылар. Рапирасылар тренерҙың һәр һүҙенә ҡолаҡ һала. Уларҙың күптәре өсөн был күнекмәләр шөғөлләнеү генә түгел, ә паралимпия уйындарына әҙерлектең һуңғы этабы. Көнэлгәре...
Рәсәй спортсылары Олимпиаданың дүртенсе көнөндә 5 миҙал яуланы
Ҡатын-ҡыҙҙар араһында фехтованиела Яна Егорян – алтын, ә Софья Великая көмөш миҙалға эйә булды. Гимнастикала ир-егеттәр командаһы икенсе урын алды, 100 метрға йөҙөүҙә Юлия Ефимова ла көмөш награда яуланы. Владимир Масленников винтовканан атыуҙа бронза миҙалға лайыҡ булды. Теннис оҫталары Светлана...
Республика башлығы рапирасы Тимур Сафинды бронза миҙал алыу менән ҡотланы
Рөстәм Хәмитов телефон аша һөйләшкәндә спортсыға уңышлы сығыш өсөн рәхмәт белдерҙе. Иҫегеҙгә төшөрәбеҙ, Бразилияла үткән Олимпия уйындарында Тимур Сафин Бөйөк Британия рапирасыһын еңеп шәхси беренсектә еңеү яуланы. Шулай итеп, йәш спортсы Олимпиадала үҙенең тәүге миҙалын алды
«Аҡбуҙат» ипподромында юртаҡтар байрамы үтте
Бөтә Рәсәйҙән йыйылған тоҡомло һәм иң шәп аттар етеҙлеген һынаны. Төп приз – дерби, 4 йәшлек юртаҡтар араһында уйнатылған иң юғары еңеү. Көслө, етеҙ һәм нәзәкәтле. Аяҡтары ергә лә теймәгән кеүек, йәшен тиҙлеге менән осоп барған юртаҡтар һәм арғымаҡтар көс һынаша. Төп приз – дерби, 4...
Башҡортостандың 39 мәктәбе физик культура һәм спортты үҫтереү өсөн 70 миллион һумдан ашыу субцидия аласаҡ
Ошо турала республика хөкүмәте ултырышында белдерелде. Сумманың 50 миллиондан ашыуы федераль бюджеттан, 20 миллионы Башҡортостан ҡаҙнаһынан йүнәлтелә. Был аҡса райондарға конкурс нигеҙендә бүленә. Шуныһы ла мөһим, муниципалитеттарҙың да үҙ сығымдары булырға тейеш. Субсидия ауыл мәктәптәренең спорт...


text:
Өфөлә 1430 ғаилә торлаҡ шарттарын яҡшыртҡан
Торлаҡ шарттарын 2009 йылда 1430 ғаилә яҡшыртҡан. Был турала Өфө хакимиәтендә үткән оператив кәңәшмәлә уның башлығы Павел Качкаев хәбәр итте. Уның әйтеүенсә, 200 фатир социаль найм буйынса бирелгән, 163-ө – эш урынынан, 42 фатирҙы йәш ғаилә алған, 176 фатир — һуғыш һәм хеҙмәт ветерандарына, ике фатир – күп балалы ғаиләләргә, ҡалғандары башҡа төрлө шарттарҙа бирелгән.
— Уҙған йылда бар донъяны ялмаған иҡтисади көрсөктөң күңелһеҙ эҙемтәләре ҡала халҡын торлаҡ менән тәьмин итеүгә лә ҡағылды — социаль ипотека кредитлауы буйынса ни бары 317 фатир һатып алынды, — тине Павел Качкаев. — Сағыштырыу өсөн, уҙған йылдарҙа был күрһәткес беҙҙең ҡалала 1100 фатир кимәлендә һаҡланды.
Оператив кәңәшмә барышында, бынан тыш, коммуналь түләүҙәр ҙә тикшерелде. Павел Качкаев әйтеүенсә, февралдә коммуналь хеҙмәттәргә түләүҙәр 91 процент күләмендә йыйылған. Шул уҡ мәлдә ҡайһы бер бюджет ойошмаларының һаман да йылытыу буйынса бурыстары бар. Мәғариф линияһы буйынса, мәҫәлән, был бурыс 40 миллион һум тәшкил итә. Һәм шул уҡ мәлдә кәрәкле средстволары бар, ләкин улар ваҡытында күсерелмәй.
Павел Качкаев йыйылышта ҡатнашыусыларҙың иғтибарын республика Президенты Мортаза Рәхимовтың БР Дәүләт Йыйылышы – Ҡоролтайға Мөрәжәғәтнамәһен ғәмәлғә ашырыу буйынса ҡала етәкселәре менән саралар планын әҙерләү кәрәклегенә йүнәлтте.
—Президент Мөрәжәғәтнамәһендә республика һәм ҡала өсөн мөһим мәсьәләләр яҡтыртылған, — тине ул. – Шуға күрә Мөрәжәғәтнамәне ғәмәлгә ашырыу буйынса саралар планы ла мөмкин тиклем аныҡ һәм нәтижәле булырға тейеш.


text:
Ираҡ Башҡортостанда туризмды үҫтереү менән ҡыҙыҡһына
Ираҡ Башҡортостандың Урал аръяғы райондарында туризмды үҫтереү менән ҡыҙыҡһына. Был өлкәлә хеҙмәттәшлек итеү өсөн Сибайға визит менән «Әл-Аламейн» туристик компанияһы директоры Акил Дахи Нажи килде, ул ҡала етәкселеге һәм Сибайҙың бер нисә туристик компанияһы вәкилдәре менән осрашты. Был хаҡта Сибай хакимиәтенең рәсми сайтында хәбәр ителә.
«Әл-Аламейн» Башҡортостанда төрлө йәштәге сит ил туристары өсөн ял итеү программаһын әҙерләргә ниәтләй. Беренсе төркөм составы башлыса ғаилә парҙарынан торасаҡ, тип күҙаллана.
Сибай хакимиәте вәкилдәре менән осрашыуҙан тыш, Акил Дахи Нажи Урал аръяғының тәбиғәт ҡомартҡылары һәм Башҡортостандың санатор-курорт учреждениелары тураһындағы мәғлүмәт менән танышты, ҡала музейында, ауыл хужалығы йәрминкәләрендә булды, Сибай карьерын ҡараны, таш эшкәртеү буйынса оҫтаханаға, «Сибай» санаторий-профилакторийына, «Ирәндек» тау саңғыһы базаһына һәм Талҡаҫ күленә барҙы.
«Әл-Аламейн» бөгөн Ираҡтағы иң ҙур туристик компанияларҙың береһе булып тора. Уның эшмәкәрлеге бөтә донъяға тиерлек йәйелдерелгән. «Әл-Аламейн» Малайзия, Сауд Ғәрәбстаны, Иордания, Ливан, Франция, АҠШ менән тығыҙ хеҙмәттәшлек итә. Компанияның Рәсәйҙә – Мәскәү һәм Санкт-Петербург ҡалаларында ла вәкиллектәре бар.


text:
Тәбиғәт – һаҡлай белгәндә генә байлыҡ11-01-2017, 03:00 // Экология, Анонстар // Баҫып сығарырға
Рәсәйҙә иһә дәүләт кимәлендәге тәүге ҡурсаулыҡ – “Баргузин” дәүләт ҡурсаулығы – 1916 йылда Байкалдағы кеште һәм башҡа йәнлектәрҙе һаҡлау маҡсатында ойошторолған. 1986 йылда ЮНЕСКО ҡарары менән “Баргузин” ҡурсаулығына биосфералы статусы бирелгән, һәм ул донъя-ара биосфералы резерваттар селтәренә индерелгән. Бөгөн был ҡурсаулыҡ Бөтә донъя тәбиғәт мираҫы объекты өлөштәренең береһенән һанала.
Әлеге көндә Рәсәйҙә 33 миллион гектар майҙанлы 100 ҡурсаулыҡ һәм ете миллион гектарға яҡын майҙанды биләгән (был илебеҙ территорияһының 0,41 проценты) 35 милли парк иҫәпләнә. Ҡурсаулыҡтар үҫемлек һәм йәнлектәр төрөнөң 80 процентын һаҡларға ярҙам итә.
Башҡортостан биләмәһендә өс ҡурсаулыҡ һәм бер милли парк урынлашҡан.
“Башҡортостан” дәүләт тәбиғәт ҡурсаулығы республикала боронғоларҙан һанала һәм федераль статусҡа эйә. Ул 1929 йылда ойошторолған. Ҡурсаулыҡ республиканың Бөрйән, Әбйәлил һәм Белорет райондарына ҡараған ерҙәрҙе биләй. Дөйөм майҙаны – 49609 гектар. “Башҡортостан” дәүләт тәбиғәт ҡурсаулығы тәбиғәт процестарының һәм күренештәренең тәбиғи әйләнешен, үҫемлек һәм хайуандар донъяһының генетик фондын, айырым төрҙәрен, үҙенсәлекле экология системаларын өйрәнеү һәм һаҡлау өсөн булдырылған. Ҡурсаулыҡ территорияһы рельеф үҙенсәлеге буйынса бер-береһенән ныҡ айырылып торған ике өлөшкә бүленә, Көньяҡ Ҡыраҡа тау массивының байтаҡ майҙанын алып тора.
“Башҡортостан” ҡурсаулығында 76 ғаиләгә ҡараған 807 төргә яҡын көпшәле үҫемлек бар. Ҡатмарлы сәскәлеләрҙең 77 төрө, ҡыяҡлыларҙың – 58, рауза сәскәлеләренең – 45, ҡәнәферҙәрҙең – 39, ҡуҙаҡлылар – 33, күрәнлеләр – 26, сиражлылар – 24 төр, сатыр сәскәлеләрҙең 21 төрө һанала.
“Башҡортостан” ҡурсаулығының йәнлектәр донъяһы ла бай. Ҡурсаулыҡта умыртҡалыларҙың – 250, шул иҫәптән һөтимәрҙәрҙең 52 төрө, 17 балыҡ, 192 төр ҡош көн итә. Бөжәктәр араһында күбәләктәр, ҡуңыҙҙар, яры ҡанатлылар, ике ҡанатлылар һәм башҡалар бар. Ағас ҡыуышында йәшәгән яры ҡанатлылар ғаиләһенә ҡараған ҡырағай башҡорт бал ҡорттары айырым ҡыҙыҡһыныу тыуҙыра һәм ҙур ҡиммәткә эйә. Мышы, болан, беҙҙең климатҡа яраҡлашҡан марал (эре себер боланы), урман һыуһары, ҡондоҙ, ҡама, тейен, ҡуян һәм башҡалар ҡиммәтле йәнлектәрҙән һанала. Йыртҡыстарҙан бүре, һоро айыу, һеләүһен, төлкө осрай.
“Шүлгәнташ” дәүләт тәбиғәт ҡурсаулығы 1959 йылда Башҡортостан дәүләт тәбиғәт ҡурсаулығының Ағиҙел буйы филиалы кеүек булдырылған, ә 1986 йылдан алып ул үҙаллы дәүләт ҡурсаулығына әйләнгән. Уның дөйөм майҙаны – 22531 гектар. Ҡурсаулыҡ Көньяҡ Уралдың бейек булмаған тауҙар өлөшөндә, республиканың Бөрйән районына ҡараған ерҙә, Ағиҙел менән Нөгөш йылғалары араһында урынлашҡан. Ҡурсаулыҡтың Шүлгән мәмерйәһендә 14,5 мең йыл элек төшөрөлгән һүрәттәр һаҡланған, мәмерйә 2,7 километрға һуҙылған. Район флораһы 800-ҙән ашыу юғары үҫемлектәр төрөнән ғибәрәт, шулар иҫәбендә 12 ағас төрө, 27 төр ҡыуаҡлыҡ бар. Уларҙың күбеһе Ҡыҙыл китапҡа индерелгән.
“Көньяҡ Урал” дәүләт тәбиғәт ҡурсаулығы Башҡортостандың Белорет районында һәм өлөшләтә Силәбе өлкәһе территорияһында урынлашҡан. Ул 1978 йылда ойошторолған. Был ҡурсаулыҡ Белорет, Ҡатау-Ивановск, Магнитогорск кеүек эре сәнәғәт үҙәктәрен үҙ эсенә алған Көньяҡ Уралдың экологияһын яҡшыртырға мөмкинлек бирә. Ҡурсаулыҡ һунар ителә торған йәнлектәр төрөнөң күптәре өсөн резерват кеүек хеҙмәт итә һәм уларҙың иҫәбен арттырырға булышлыҡ итә.
Башҡортостан территорияһында тағы “Башҡортостан” милли паркы бар. Ул Көньяҡ Уралдың көнбайыш һыртында Нөгөш һәм Ағиҙел араһында, шулай уҡ уға сиктәш Йылайыр яҫы таулығының төньяҡ өлөшөндә урынлашҡан. Уның төньяҡтан көньяҡҡа ҡәҙәр оҙонлоғо 30 километр тирәһе. Дөйөм майҙаны — 82,3 гектар. Көнсығыштан милли парк “Шүлгәнташ” ҡурсаулығы менән сиктәш. Сик оҙонлоғо – 40 километр тирәһе. Парк биләмәһендә өс тәбиғәт һәйкәле бар.
2017 йыл “Экология һәм махсус һаҡланған тәбиғәт биләмәләре йылы” тип иғлан ителде. Алда бер нисә мөһим проектты тормошҡа ашырыу бурысы тора. ...Махсус һаҡланған тәбиғәт биләмәләрен тәртипкә килтереү, цивилизациялы туризм өсөн шарттар булдырыу, сервис инфраструктураһын камиллаштырыу зарур.
(Башҡортостан Башлығы Рөстәм Хәмитовтың Дәүләт Йыйылышы – Ҡоролтайға Мөрәжәғәтнамәһенән).
Марат БӘХТИЙӘРОВ, “Көньяҡ Урал” ҡурсаулығы хеҙмәткәре:
– Һуңғы йылдарҙа донъя кимәлендә тирә-яҡ мөхитте һаҡлау мәсьәләләренә бик ҙур иғтибар бирелә: экологик саммиттар, форумдар үткәрелә. Рәсәй Президенты В. Путиндың былтыр климат мәсьәләләре буйынса Парижда үткән БМО саммитында, Халыҡ-ара Арктика форумында һөйләгән сығыштары, асылда, тирә-яҡ мөхитте һаҡлау буйынса программа положениеларын үҙ эсенә алды. Республикала байтаҡ йылдар тәбиғәт ресурстары менән аяуһыҙ эш итеү алымдары хөкөм һөрөп килде. Мәҫәлән, Белорет районында ғына ла ошоға тиклем “Селена” холдингы менән “Башлеспром” комбинаты меңәрләгән гектар ерҙәрҙе ҡуртымға алып, был биләмәләрҙә ағасты, айырыуса ылыҫ урмандарын системаһыҙ рәүештә ҡырағайҙарса ҡырҙы, талауға юл ҡуйҙы, тиергә лә була. Үҙ өлөштәренә “төшкән” ярты миллиондан ашыу гектар урманда был эре компаниялар ни теләһә, шуны эшләне: ҡырҡты ла, “тамырынан” да һатты. Һөҙөмтәлә был яҡтағы юлдарҙан ағас тейәгән лесовоздар бер генә минутҡа ла өҙөлмәне. Ете йыл эсендә әлеге компаниялар ағасты ҡалдыҡһыҙ эшкәртеү предприятиеһы булдырыу хаҡында уйлап та ҡараманы. Ниһайәт, республика Башлығы Р. Хәмитов был тәртипһеҙлектәрҙе сикләү буйынса сара күреүҙе кәрәк тапты, һәм Башҡортостан Хөкүмәте ултырыштарының береһендә республикала урман хужалығы эштәрен алып барыуҙы тәртипкә һалыу юлдары, урман эшкәртеү өлкәһендә өҫтөнлөклө инвестиция проекттары, намыҫһыҙ инвесторҙарға ҡарата саралар күреү хаҡында етди һөйләшеү булды. Шул уҡ ваҡытта республика Башлығы урмандарға һаҡсыл мөнәсәбәт булдырыу һәм уны законһыҙ ҡырҡыуҙарға ҡаршы эште әүҙемләштерергә ҡушты. Үкенескә ҡаршы, илдең төрлө төбәктәрендә, айырыуса Себер яҡтарында, урмандар күпләп яна. Беҙҙә былтыр, шөкөр, урман янғындары хәүефе әллә ни булманы, сөнки халыҡ та был йәһәттән иҫкәртелгән, улар әҙерлекле. Беҙҙең ҡурсаулыҡ Архангел, Белорет, Силәбенең Ҡатау-Ивановск районы биләмәләрен берләштерә. Беҙ ошо райондар мәктәптәре менән балаларҙа тәбиғәткә һөйөү тәрбиәләү буйынса тығыҙ бәйләнештә эшләйбеҙ. Мәҫәлән, улар йыл һайын айырым һаҡланған тәбиғәт биләмәләренә ярҙам йөҙөнән ойошторолоп килгән халыҡ-ара “Парктар маршы” акцияһында ихлас ҡатнаша. Унда 5-се кластан башлап бөтөн уҡыусыларҙы йәлеп итергә тырышабыҙ: улар тәбиғәт байлыҡтарына һаҡсыл ҡарарға, сүпләмәҫкә өйрәнә, һүрәт төшөрәләр, ҡул эштәре конкурстарында ҡатнашалар. Быға тиклем йылына өс меңдән ашыу турист килә ине ҡурсаулыҡҡа. Быйыл иһә был эште киңерәк йәйелдерергә тигән бурыс ҡуйҙыҡ. Әлеге мәлдә туристарҙың уңайлығы өсөн алтаҡталарҙы яңыртыу эше менән булабыҙ.


text:
Башҡортостанда йәшәүсе инвалид 22 көн эсендә велоколяскала Севастополгә барып еттеФото: Бөтә Рәсәй инвалидтар йәмғиәте Башҡортостан республика ойошмаһының матбуғат хеҙмәте
Башҡортостанда йәшәүсе инвалид 22 көн эсендә велоколяскала Севастополгә барып етте
Башҡортостанда йәшәүсе инвалид 22 көн эсендә велоколяскала Севастополгә барып еттеФото: Бөтә Рәсәй инвалидтар йәмғиәте Башҡортостан республика ойошмаһының матбуғат хеҙмәте
ӨФӨ, 2015 йыл, 5 май. /«Башинформ» мәғлүмәт агентлығы, Гөлфиә Акулова/.
Башҡортостанда йәшәүсе I төркөм инвалиды Илдар Ғәлиәкбәров Өфө — Севастополь велоуҙышын тамамланы. «Башинформ» агентлығы алдан хәбәр итеүенсә, уҙыш 12 апрелдә республиканың баш ҡалаһынан старт алды.
Үҙенең сәйәхәтен Илдар Бөйөк Ватан һуғышында Еңеүҙең 70 йыллығына, ветерандарға һәм Еңеүҙе яҡынайтырға ярҙам итеүселәргә бағышланы.
Инвалид коляскаһынан һәм велосипедтан махсус рәүештә йыйылған ҡоролмала спортсы Волгоград, Керчь, Дондағы Ростов, Феодосия ҡалалары аша 2491 саҡрым ара үткән. Көн һайын Илдарға 100-120 саҡрым самаһы үтергә тура килгән. Велоуҙыш ваҡытында сәйәхәтсегә инвалидтар йәмғиәтенең төбәк ойошмалары, урындағы халыҡ ярҙам иткән.
9 майҙа ул Севастополдә Еңеү парадында ҡатнашырға ниәтләй, унан һуң йәнә велоколяскала тыуған яғына юл тотасаҡ.
Илдар Ғәлиәкбәровҡа 37 йәш, ете йыл элек юл-транспорт фажиғәһенән һуң инвалид булып ҡала. Хәҙер ул төрлө спорт төрҙәре менән әүҙем шөғөлләнә, коляскала фигуралы йөрөү буйынса дүрт тапҡыр республика чемпионы. Севастополгә тиклем велоуҙыш — Илдарҙың ил буйынса тәүге сәйәхәте, былтыр ул республика буйлап биш көн эсендә 600 саҡрым юл үткән.


text:
Башҡортостан юлдаш телеканалында «Беҙҙекеләрҙе бел! Яҡташтар хаҡында яҡташтар» тип аталған яңы тапшырыу башлана
ӨФӨ, 2015 йыл, 3 ноябрь. /«Башинформ» мәғлүмәт агентлығы, Ләйлә Аралбаева/.
Башҡортостан юлдаш телеканалында «Беҙҙекеләрҙе бел! Яҡташтар хаҡында яҡташтар» тип аталған яңы тапшырыу эфирға сыға. Программала бала сағы һәм йәшлеге Башҡортостанда үткән кешеләр тураһында һүҙ бара. 15 ноябрҙә киске 8 тула 15 минутта «Беҙҙекеләрҙе бел! Яҡташтар хаҡында яҡташтар» тапшырыуының премьераһы була, тип хәбәр итте телеканалдың матбуғат секретары Люциә Дәүлиева.
Һәр сығарылышта геройҙарҙың береһе үҙе, туғандары һәм дуҫтары хаҡында һөйләй, тыуған төйәгенән ситтәге тормошо, шөғөлдәре һәм ҡыҙыҡһыныуҙары менән таныштыра. Тапшырыуҙың геройҙары — илебеҙҙә һәм донъяла билдәле төрлө йәштәге, төрлө һөнәр эйәләре: табиптар һәм артистар, сәйәсмәндәр һәм журналистар, рәссамдар һәм йырсылар, төҙөүселәр һәм бейеүселәр.
Проекттың авторҙары — Санкт-Петербургта йәшәүсе яҡташтарыбыҙ. Программаның тәүге сығарылышы Өфө ҡыҙы, үҙ ваҡытында билдәле журналист, «Шәреҡ» телерадиокомпанияһы мөхәррире булған Елена Федотоваға арналған. Көнбайышта танылыу яулаған, әммә Рәсәйҙә билдәле булмаған рус эмигранты, рәссам, режиссер-аниматор, «энәле экран» техникаһын уйлап табыусы Александр Алексеев менән туғанлығы асыҡланыуы уның яҙмышында ҡырҡа боролош яһай.
«Детективҡа торошло тарих элекке фотоһүрәттәр, шаһиттарҙың, күренекле шәхестәрҙең — мультипликатор Юрий Норштейндың, кинорежиссер Никита Михалковтың, Алексеевтың ҡыҙы һәм ейәненең хәтирәләре менән үрелеп бара», — тине идея авторы һәм «Беҙҙекеләрҙе бел!» проекты етәксеһе Розалиә Сәмиғуллина.


text:
Фото:
Башҡортостан вәкилдәре рәсми визит менән Рига һәм Юрмалала булды
Фото:
Башҡортостан Республикаһы вәкилдәре Рәсәй делегацияһы составында Латвияға барҙы. Сәфәр Рәсәйҙең билдәле «Совершенно секретно» медиа-брендының Латвияға арналған һәм Рәсәй менән Латвияның төрлө өлкәләге хеҙмәттәшлеген әүҙемләштереүҙе төп маҡсаты итеп ҡуйған махсус сығарылышын презентациялауға ҡарата ойошторолған. Был хаҡта «Башинформ» агентлығына проекттың директоры Наталья Русинова хәбәр итте.
Делегация составына Башҡортостандың Рәсәй Президенты ҡарамағындағы Тулы хоҡуҡлы вәкиле Рөстәм Вилданов һәм ЮНЕСКО-ның БР буйынса комитетының Балтика төбәгендәге вәкиле Рина Хәмитова ингән. Рәсәй төркөмө составында Киров, Түбәнге Новгород һәм Волгоград өлкәләре делегаттары ла бар.
«Совершенно секретно» холдингы проектын өйрәнеүҙән тыш, Рига һәм Юрмала менән танышыу, Латвия менән Рәсәй төбәктәре араһында туризм, мәҙәниәт, мәғариф, транзит һәм бизнес өлкәләрендә ике яҡҡа ла файҙалы хеҙмәттәшлек формаларын эҙләү визиттың төп маҡсаты тип билдәләнгән.
Рәсәй ҡунаҡтарын «Совершенно секретно» холдингы президенты Вероника Боровик-Хильчевская, Риганың вице-мэры Андрис Америкс, Юрмаланың вице-мэры Марис Дзенитис, Рига һәм Юрмала Думаһы депутаттары, Латвия бизнесы вәкилдәре һәм күренекле йәмәғәт эшмәкәрҙәре оҙатып йөрөгән.
Делегаттар Рига Думаһы, Рига порты, Юрмала Думаһы һәм ике ҡаланың төп туристик объекттары менән танышҡан.


text:
Башҡортостандың Үҙәк һайлау комиссияһы рәйесе бөтә Рәсәй кәңәшмәһендә ҡатнаша
Башҡортостан Республикаһының Үҙәк һайлау комиссияһы рәйесе Хәйҙәр Вәлиев алтынсы саҡырылыш Дәүләт Думаһына депутаттар һайлау һөҙөмтәләре һәм Рәсәй Федерацияһы Президенты һайлауҙарын үткәреүгә әҙерлек буйынса Рәсәй Федерацияһы субъекттарының һайлау комиссиялары рәйестәренең ике көнлөк бөтә Рәсәй кәңәшмәһендә ҡатнаша.
Көн элгәре Рәсәй Үҙәк һайлау комиссияһы рәйесе Владимир Чуров кәңәшмәлә Дәүләт Думаһына депутаттар һайлауға йомғаҡ яһаны һәм Рәсәй Федерацияһы Президентын һайлауға әҙерлек барышында һайлау комиссиялары башҡарасаҡ бурыстарҙы билдәләне. Рәсәй Үҙәк һайлау комиссияһы рәйесе урынбаҫары Станислав Вавилов Дәүләт думаһына депутаттар һайлауға әҙерлек һәм уны үткәреү барышында һайлау комиссияларына килгән мөрәжәғәттәр менән эшләү тураһында сығыш яһаны. Кәңәшмәлә РФ Эске эштәр министрлығы, Федераль миграция хеҙмәте, РФ Граждандар оборонаһы эштәре, ғәҙәттән тыш хәлдәр һәм стихия ҡазалары эҙемтәләрен бөтөрөү министрлығы вәкилдәре сығыш яһаны. РФ Юстиция министрлығы менән теркәлгән барлыҡ ете сәйәси партия вәкилдәренә лә кәңәшмәлә ҡатнашыусыларға һорау бирергә мөмкинлек бирелде.


text:
Республикала ҡотороу сирен иҫкәртеү саралары көсәйтелә
— 1 майға тиклем ветеринарҙар республиканың бөтә малын ҡарап сығырға тейеш. Бер генә сирле мал да йәйләүҙәргә күсерелергә тейеш түгел, – тип белдерҙе Баҡалы районында үткән малсыларҙың семинар-кәңәшмәһендә Башҡортостандың Ауыл хужалығы министрлығы ҡарамағындағы Ветеринария идаралығы начальнигы Вәкил Буранбаев.
Ул, дөйөм алғанда, төбәктә малдарҙың сәләмәтлеге менән бәйле иҫкәртеү саралары уңышлы бара, тип хәбәр итте, шул уҡ ваҡытта төп проблемаларҙы ла күрһәтте.
Улар араһында – малдың ҡотороу ауырыуы менән хәл көсөргәнешле. Башҡортостандың 34 районында 96 осраҡ теркәлгән. Республиканың баш ветврачы был мәсьәләгә айырыуса иғтибарлы булырға саҡырҙы. Уның фекеренсә, тап тейешле контроль булмау ҡотороу менән сирләү осраҡтарының артыуына йоғонто яһаны.
Кәңәшмәлә ҡайһы бер профилактик прививкаларҙың маҡсатҡа ярашлылыҡ мәсьәләһе күтәрелде. Был йоғошло һәм паразиттар таратҡан ауырыуҙарға ҡағыла: паратиф, колибактериоз, пастереллез, ҡысынма һәм башҡалар.
– Беҙ препараттар ҡалдыҡтары ҡалған продукцияға прививкалар кире йоғонто яһай тип иҫәпләйбеҙ, — тип билдәләне Вәкил Буранбаев.
Кәңәшмәлә әйтелеүенсә, йыл һайын республика бюджетынан үрҙә һанап кителгән инфекцияларҙы иҫкәртеүгә өс миллион һумдан ашыу аҡса тотонола. Был аҙ аҡса түгел.


text:
Рөстәм Хәмитов «Ростех» авиация комплексының Өфөләге предприятиеларында булдыФото: Олег Яровиков, Башҡортостан Башлығының матбуғат хеҙмәте
Рөстәм Хәмитов «Ростех» авиация комплексының Өфөләге предприятиеларында булды
Рөстәм Хәмитов «Ростех» авиация комплексының Өфөләге предприятиеларында булдыФото: Олег Яровиков, Башҡортостан Башлығының матбуғат хеҙмәте
ӨФӨ, 2016 йыл, 29 ғинуар. /«Башинформ» мәғлүмәт агентлығы, Александр Смирнов/.
28 ғинуарҙа Башҡортостан Башлығы Рөстәм Хәмитов «Ростех» дәүләт корпорацияһының авиация комплексы предприятиелары етәкселәре менән бергә «Өфө агрегат етештереү берекмәһе», «Молния» Өфө ғилми-етештереү предприятиеһы» һәм «Гидравлика» Өфө агрегат предприятиеһы» акционер йәмғиәттәре эшмәкәрлеге менән танышты.
«Өфө агрегат етештереү берекмәһе»нең генераль директоры Леонид Лузгин 80 йыллыҡ тарихы булған предприятиеның генераторҙар, самолеттарҙың бөтә төрҙәре өсөн автоматик һәм электрон ҡабыҙыу системалары, электр двигателдәре, электр насостары, электр селтәрен һаҡлау автоматтары эшләү менән шөғөлләнеүе хаҡында һөйләне.
Рөстәм Хәмитов Өфө агрегат етештереү берекмәһенең электрон блоктарҙы һәм электр машиналарын быуынлап йыйыу, үҙгәрткестәр цехын ҡараны. Предприятиеның продукцияһы тураһында һөйләгәндә республика Башлығы 3D-прототиплау технологияларының байтаҡ инженер мәсьәләләрен хәл итергә ярҙам итәсәген билдәләне.
Төбәк етәксеһе хеҙмәткәрҙәр менән аралашты, уларҙың хеҙмәт шарттарын баһаланы, кадрҙар әҙерләү мәсьәләләре менән ҡыҙыҡһынды.
«Молния» Өфө ғилми-етештереү предприятиеһының генераль директоры Евгений Распопов һөйләүенсә, хәрби һәм граждандар самолеттары, вертолеттарының бөтә двигателдәрендә лә тиерлек ҡуйылған ҡабыҙыу системалары, электрон автоматика агрегаттарын эшләү, сервис хеҙмәтләндереүе – предприятиеның төп эшмәкәрлек өлкәһе. Өфө ғилми-етештереү предприятиеһы шулай уҡ яғыулыҡ-энергетика комплексы өсөн агрегаттар сығара.
Рөстәм Хәмитов «Молния» Өфө ғилми-етештереү предприятиеһының конструкторҙар бюроһын, ҡабыҙыу агрегаттарын һәм электрон автоматика йыйыу цехын, тикшереү лабораторияһын ҡараны.
«Гидравлика» Өфө агрегат предприятиеһы агрегаттар, гидравлик, яғыулыҡ, һауа һәм махсус фильтрҙар сығара. Генераль директор Николай Лютов һүҙҙәренсә, предприятиела етештерелгән изделиелар илдең авиация һәм аэрокосмик техникаһында киң ҡулланыла. Әлеге ваҡытта «Гидравлика» Өфө агрегат предприятиеһы импортты алмаштырыу менән әүҙем шөғөлләнә, продукцияның яңы ассортиментын үҙләштерә.
Рөстәм Хәмитов фильтр, ярҙамсы газ һәм турбина двигателдәрен йыйыу цехтарын, һынау станцияһын, ҡорамалдар цехын ҡараны, шулай уҡ предприятие тарихы музейының экспозицияһы менән танышты.
«Гидравлика» Өфө агрегат предприятиеһында «Ростех» дәүләт корпорацияһының авиация комплексы предприятиеларын үҫтереү мәсьәләләре буйынса кәңәшмә уҙҙы.
– Ике көн дауамында авиация комплексы предприятиеларында эшләйбеҙ. Улар республика, баш ҡала өсөн ҙур әһәмиәткә эйә. Оҙатылған продукцияның күләме – яҡынса 84 миллиард һум. Был – республика күрһәткесенең биш проценты. Предприятиеларҙа 32 мең кеше хеҙмәт итә, – тине Рөстәм Хәмитов. – Күп нәмә һеҙҙең нисек эшләүегеҙгә бәйле. Бөгөн бының өсөн яҡшы мөмкинлектәр бар. Ошо һәр мөмкинлектән файҙаланыу мөһим. Финанстар, ресурстар, импортты алмаштырыу, техника, төрлө яңыртыу программалары бар. Бергәләп эшләйәсәкбеҙ.


text:
Рөстәм Хәмитовҡа 200 резюме килдеФото: Олег Яровиков
Рөстәм Хәмитовҡа 200 резюме килде
Рөстәм Хәмитовҡа 200 резюме килдеФото: Олег Яровиков
Башҡортостан Президенты Рөстәм Хәмитовтың махсус почта йәшнигенә 200-ҙән ашыу резюме килде. Был турала төбәк башлығы бөгөн Конгресс-холда йәш журналистар менән осрашыу ваҡытында хәбәр итте.
— Әлегә мин уларға күҙ һалырға өлгөрәм, — тип тураһын әйтте Рөстәм Хәмитов. – Ләкин резюмелар һаны меңдән ашып китһә, өлгөрөрмөн микән, белмәйем.
Президентҡа резюмеларҙың күбеһе йәштәрҙән килә. Был, Рөстәм Хәмитовтың фекеренсә, беренсенән, йәштәрҙең эшкә бик мохтаж булыуы, икенсенән, уларҙың эшләргә һәм үҙҙәрен күрһәтергә теләүе тураһында һөйләй. Һәм был шатландыра.
Хәтерегеҙгә төшөрәбеҙ, БР Президенты Хакимиәтенә эшкә килергә теләүселәрҙән резюме ҡабул итеү буйынса махсус почта йәшниген Рөстәм Хәмитов 27 сентябрҙә асҡайны. Бындай ҡарарҙы ул республика халҡы «Тере журнал»да Рөстәм Хәмитов блогына үҙ резюмеларын күпләп ебәрә башлағандан һуң ҡабул итте. Резюмелар resume@presidentrb.ru адресы буйынса ҡабул ителә.


text:
Фото:
Ижевскиҙа «Рәсәй инновацияларына – Рәсәй капиталы» форумы үтә
Фото:
Удмуртия баш ҡалаһы Ижевскиҙа «Рәсәй инновацияларына – Рәсәй капиталы» III Рәсәй форумы үтә. Унда БР сәнәғәт, инвестиция һәм инновация сәйәсәте министрының беренсе урынбаҫары Роберт Ваһапов һәм Башҡорт дәүләт аграр университетының биология-технология факультеты деканы профессор Ринат Һаҙыев ҡатнаша.
Сара Рәсәй Федерацияһы Президентының Волга буйы федераль округындағы Тулы хоҡуҡлы вәкиле бойороғона ярашлы үткәрелә. Иҡтисадтың агробиотехнологик секторын үҫтереүгә Рәсәй төбәктәренең инновацион потенциалын йәлеп итеү, дәүләт һәм бизнес мөмкинлектәрен бергә туплау, фәнни технологияларҙы файҙаланыу һәм яңы инновацион проекттарҙы ҡулланыу механизмдарын камиллаштырыу иҫәбенә һөҙөмтәле эшҡыуарлыҡ башланғыстарын яҡлау форумдың төп миссияһы булып тора.
Форум сиктәрендә VIII бизнес-фәрештәләр һәм инноваторҙар йәрминкәһе — инновациялар өлкәһендә инвестиция талабын һәм тәҡдимен бергә ҡушыу өсөн презентациялар майҙансығы үткәрелә.


text:
Баш ҡалала йәштәр сәйәсәтен һәм спортты иң яҡшы яҡтыртыу буйынса конкурс еңеүселәре бүләкләнде
ӨФӨ, 2015 йыл, 30 март. /«Башинформ» мәғлүмәт агентлығы, Дмитрий Слезин/.
Өфөлә йәштәр сәйәсәтен ғәмәлгә ашырыуҙы, физик культура, спорт, олимпия хәрәкәте үҫешен һәм сәләмәт йәшәү рәүешен иң яҡшы яҡтыртыуға республика журналистар конкурсы еңеүселәрен бүләкләү тантанаһы булды. Сара Башҡортостандың Йәштәр сәйәсәте һәм спорт министрлығы коллегияһының киңәйтелгән ултырышы сиктәрендә үтте.
Еңеүселәрҙе министрлыҡ етәксеһе Андрей Иванюта бүләкләне.
Ойоштороусылар хәбәр итеүенсә, быйыл бәйгелә ҡатнашыу өсөн республиканың 46 киң мәғлүмәт сараларынан 58 ғариза бирелгән. Башҡортостандың Йәштәр сәйәсәте һәм спорт министрлығы һәм Матбуғат һәм киң мәғлүмәт саралары агентлығы ойошторған конкурс еңеүселәре һигеҙ номинацияла билдәләнде.
«Республика, ҡала, район гәзит-журналдары араһында физкультура-спорт тематикаһын иң яҡшы яҡтыртыу» номинацияһында беренсе урынға «Республика Башкортостан» гәзитенең штаттан тыш хәбәрсеһе Максим Балобанов лайыҡ булды.
«Республика, ҡала, район, студент гәзит-журналдары араһында йәштәр сәйәсәтен ғәмәлгә ашырыуҙы иң яҡшы яҡтыртыу» номинацияһында беренсе урын «Хәйбулла хәбәрҙәре» мөхәррире Әлфирә Мостафинаға бирелде.
«Башҡортостан Республикаһында олимпия һәм паралимпия хәрәкәттәрен иң яҡшы яҡтыртыу» номинацияһында Фәнис Таһиров етәкселегендәге «Учалы гәзите» һәм «Салауат ерендә» (Салауат районы) гәзите хәбәрсеһе Шамил Әхмәтшин айырылып торҙо.
Валерий Шахов («Уфимские ведомости») һәм Кирилл Пенкин («ПроУфу», «Бонус») 2014 йылдың иң яҡшы фотохәбәрселәре тип танылды.
Радиола физкультура-спорт һәм йәштәр тематикаһын иң яҡшы яҡтыртыусылар: «Юлдаш» радиоһының яңылыҡтар хеҙмәте етәксеһе Ирек Әхмәтшин һәм «Юлдаш» радиоһының яңылыҡтар хеҙмәте комментаторы Бәйтулла Фәтҡуллин.
Телеканалдар араһында иң яҡшылар тип «Башҡортостан» ТРК ДУП-һы хәбәрсеһе Юлия Мөлөкова һәм ЮТВ хәбәрсеһе Әлфиә Ильясова билдәләнде.
Барлыҡ еңеүселәргә һәм призерҙарға Башҡортостандың Йәштәр сәйәсәте һәм спорт министрлығының грамоталары һәм ҡиммәтле бүләктәр тапшырылды.


text:
Өфөлә башҡорт кинематографы «йондоҙҙары» тәбрикләнәсәк
4 мартта «Родина» кинотеатрында Халыҡ-ара ҡатын-ҡыҙҙар көнөнә арналған кино байрамы үтә.
Ойоштороусылар булып «Родина» Рәсәй кинематографияһы үҙәге менән берлектә республиканың Мәҙәниәт министрлығы, «Башҡортостан» киностудияһы, БР Кинематографсылар союзы сығыш яһай.
18 сәғәттә «Башҡортостан ҡатын-ҡыҙҙары ил кинематографында» исемле тантаналы сара үтә. Унда театр һәм кино өлкәһендәге билдәле актрисалар – Гөлли Мөбәрәкова, Нурия Ирсаева, Таңсулпан Бабичева, Рушанна Бабич, шулай уҡ башҡорт киноһын үҫтереүгә тос өлөш индергән кинематографсы ҡатын-ҡыҙҙар – сценарист, режиссер һәм тележурналист Альда Вәлиева, тауыш режиссеры Памира Абдулбанеева, режиссерҙар Лина Мамина һәм Вилүрә Иҫәндәүләтова, «Родина» кинотеатры директоры Татьяна Разина, шулай уҡ Лилиә Ризуанова, яңы быуын кинематографсылар вәкилдәре – режиссер һәм сценарист Таңсулпан Бураҡаева, анимация режиссеры Елена Юшкова тәбрикләнәсәк.
Республиканың Кинематографсылар союзы улар өсөн «Ҡарлуғас» кинопремияһын булдырған.
Был көндө шулай уҡ «Башҡорт киноһы төнө» үткәреләсәк. Уның сиктәрендә тамашасыларға яңы ҡыҫҡа метражлы фильмдар, шулай уҡ башҡорт актрисалары ҡатнашлығындағы үҙебеҙҙең илдә төшөрөлгән фильмдар тәҡдим ителәсәк.


text:
Өфөлә икенсе «Һөт иле» Бөтә Рәсәй фестивале үтәсәк
Башҡортостан Президенты Рөстәм Хәмитов 8 сентябрҙә Өфөлә «Һөт иле — 2012» Бөтә Рәсәй фестивален үткәреү тураһындағы бойороҡҡа ҡул ҡуйҙы, тип хәбәр иттеләр республика башлығының матбуғат хеҙмәтенән.
Сәләмәт туҡланыуҙы пропагандалау, һөт аҙыҡтарын ҡулланыу мәҙәниәтен тергеҙеү һәм ҡулланыусылар баҙарын үҙебеҙҙә етештерелгән сифатлы һөт продукцияһы менән тулыландырыу байрамдың төп маҡсаты булып тора.
Сараны ойоштороусылар булып Милли һөт етештереүселәр союзы, «Башҡортостандың һөтсөлөк союзы» коммерцияға ҡарамаған ойошмаһы һәм һөтсөлөк тармағы предприятиелары сығыш яһай. Фестивалгә әҙерлек һәм уны үткәреү буйынса эштәрҙе координациялау төбәктең Ауыл хужалығы министрлығына йөкмәтелде.
Фестивалдә ҡатнашыуға һөт һәм һөт аҙыҡтарын етештереүселәрҙе, шулай уҡ Башҡортостандың һәм Рәсәйҙәге башҡа субъекттарҙың сауҙа ойошмаларын йәлеп итеү планлаштырыла.
Иҫегеҙгә төшөрәбеҙ, Рәсәйҙә беренсе һөт байрамы Башҡортостан баш ҡалаһында 2011 йылдың 3-4 сентябрендә үткәрелгәйне. Фестивалде үткәреү урыны итеп республика осраҡлы ғына һайланманы. Белгестәр мәғлүмәттәренә ярашлы, эре мал һаны һәм һөт етештереү күләмдәре буйынса Башҡортостан илдә беренсе урында тора.


text:
Башҡортостан студенттары Санкт-Петербург Хөкүмәте грантына лайыҡ булды
ӨФӨ, 2014 йыл, 23 декабрь. /«Башинформ» мәғлүмәт агентлығы, Әлим Фәйезов/.
Башҡортостан вәкилдәре, Санкт-Петербург Тау университеты студенттары Нева йылғаһы буйындағы ҡала Хөкүмәтенең грантына лайыҡ булды. Наградалар XIX Йәш ғалимдар һәм белгестәр ассамблеяһы сиктәрендә тапшырылды.
Йыл һайын ассамблея Санкт-Петербург Хөкүмәте ғәмәлгә ашырған йәш ғалимдарға һәм студенттарға ярҙам программаһына йомғаҡ яһай. Уларҙың лазер технологияларынан алып шәкәрһеҙ диетик туңдырмаға тиклемге инновациялы эштәре Халыҡ-ара эшлекле хеҙмәттәшлек үҙәге залындағы күргәҙмәгә ҡуйылғайны. Дөйөм фекер буйынса, проекттарҙың кимәле юғары, уларҙың күбеһе етештереүгә әҙер.
Санкт-Петербург Хөкүмәте грантына тау университетының 11 студенты һәм 17 аспиранты лайыҡ булды. Улар араһында Башҡортостан вәкилдәре лә бар: Күмертауҙан Руслан Ғиззәтуллин һәм Әлшәй районы Раевка ҡасабаһынан Әлиә Шәймөхәмәтова. Тапшырылған аҡсаларҙы студенттар фәнни эшмәкәрлектәрен дауам итеүгә тотонасаҡтар, тип хәбәр иттеләр Тау университетынан.


text:
Башҡортостанда торлаҡ төҙөлөшөнә иғтибар ҙур
Башҡортостан торлаҡ төҙөлөшө күләмдәре буйынса Волга буйы федераль округында беренсе һәм Рәсәйҙә бишенсе урынды һаҡлай. Был турала БР Хөкүмәте ултырышында БР Хөкүмәте Премьер-министры Раил Сарбаев хәбәр итте. Ултырыш 2009 йылда республикала торлаҡ төҙөлөшө йомғаҡтарына һәм 2010 йылға Республика маҡсатлы торлаҡ программаһын тормошҡа ашырыу буйынса бурыстарға арналды. Унда министрлыҡ һәм ведомство етәкселәре, муниципаль район һәм ҡала округы хакимиәте башлыҡтары, бүтән рәсми кешеләр ҡатнашты.
—2009 йылда ике миллион 352 мең квадрат метр торлаҡ файҙаланыуға тапшырылды, был 2008 йыл кимәленә тап килә, — тип хәбәр итте Премьер-министр. – Шул иҫәптән муниципаль райондарҙа бер миллион 502,4 мең квадрат метр торлаҡ төҙөлдө һәм сафҡа индерелде, был 2008 йыл кимәленә ҡарата 127,1 процент тәшкил итә, ә ҡала округтарында төҙөлөш күләмдәре кәмене – 2008 йылдағы күләмдең 72,7 проценты кимәлендә торлаҡ тапшырылды.
Былтыр Башҡортостандағынан күберәк Мәскәүҙә, Мәскәү өлкәһендә, Санкт-Петербургта һәм Краснодарҙа ғына төҙөлгән.
Шулай уҡ аҙ ҡатлы йорттар төҙөү уңышлы бара, 2001 йылдан алып үҫеш күҙәтелә. Былтыр дөйөм майҙаны 1,9 миллион квадрат метрҙан ашыу аҙ ҡатлы йорттар төҙөлгән, был 2008 йыл менән сағыштырғанда 11,9 процентҡа күберәк.
Төҙөлөш тармағындағы хәлдәр тураһында БР төҙөлөш, архитектура һәм транспорт министрының беренсе урынбаҫары Рәмил Хәлимов сығыш яһаны.
Ысынлап та, күптәр торлаҡлы булып ҡыуанған. Мәҫәлән, Бөйөк Ватан һуғышы ветерандары, хәрби бәрелештәрҙә ҡатнашыусылар, инвалидтар, инвалид бала тәрбиәләгән ғаиләләр, күп балалы ғаиләләр, етем балалар, мәжбүри күскенселәр, радиация эҙемтәләрен бөтөрөүгә йәлеп ителеүселәр һәм башҡалар дәүләт тарафынан ҙур ярҙам алған һәм торлаҡ шарттарын яҡшыртҡан. Йәштәр дәүләт ярҙамын үҙ иңендә тойған, 847 йәш ғаиләнең мөйөшлө булыуы — шуға асыҡ миҫал.
Көрсөккә ҡаршы сараларҙы тормошҡа ашырыу сиктәрендә, ул торлаҡ тармағында хәлдәрҙе көйләүгә йүнәлтелгән, шулай уҡ граждандарҙы авария хәлендәге торлаҡ фондынан күсереү буйынса программаларҙы ғәмәлгә ашырыу йәһәтенән бик күп аҡса йәлеп ителгән. Һөҙөмтәлә биш мең төҙөүсе эш урыны тапҡан, 10,5 мең тирәһе граждан яңы йортҡа күсерелгән. Шәхси төҙөлөш урындарына инженерлыҡ коммуникацияларын үткәреүҙе финанслау өсөн 2009 йылда БР бюджетынан байтаҡ аҡса бүленгән.
1 мартҡа тиклем граждандарҙы күсереү тамамланырға тейеш, тине Раил Сарбаев.
Күп фатирлы торлаҡ йорттар төҙөү иҡтисади көрсөк менән бәйле ҡайһы бер ҡаршылыҡтарға ла осраған. Был банкыларҙың халыҡҡа бик аҙ күләмдә ипотека биреүе менән аңлатыла.
Башҡортостанда 2007 – 2010 йылдарға иҫәпләнгән “Үҙ йортом” аҙ ҡатлы торлаҡ төҙөлөшөн үҫтереү республика маҡсатлы программаһын бойомға ашырыу дауам итә. Бөгөн өс төҙөлөш майҙансығы үҙләштерелә – Шамонин, Жуков һәм Дорогин ауылдарында төҙөлөш ҡыҙыу бара. Тағы ла Йоматау, Зубов һәм Мармылев ауылдары янында төҙөлөш эштәрен башлау күҙҙә тотола. Программа нигеҙендә, эконом-класлы аҙ ҡатлы торлаҡтың бер квадрат метры 11-14 мең һум торасаҡ. 15 төрлө дөйөм майҙаны 54, 72 һәм 90 квадрат метрлы өйҙәр тәҡдим ителә. 2009 йылда бының өсөн дәүләт тос ярҙам күрһәтте – Шамонин һәм Жуков ауылдарында меңгә яҡын аҙ ҡатлы йорт төҙөлдө. БР Хөкүмәте республика район һәм ҡалаларында киләсәктә лә был йүнәлештә эште киң йәйелдерергә планлаштыра. Биш йыл эсендә бөтәһе 10 меңдән ашыу йорт төҙөләсәк.


text:
1 июндә Өфөлә Волга буйы федераль округынан наркополицейскийҙар йыйыла
1 июндә Наркотиктар әйләнешенә контроллек итеү федераль хеҙмәте Төньяҡ-Көнбайыш институтының Өфө филиалында Рәсәй Федерацияһының Наркотиктар әйләнешен контроллек итеү федераль хеҙмәтенең Волга буйы федераль округындағы территориаль органдарына ҡараған оператив һәм тәфтишләү бүлексәләре етәкселәренең семинар-кәңәшмәһе үткәрелә. Өфөгә 14 төбәктән наркополицейҙар киләсәк. Улар наркотиктарҙың законһыҙ әйләнеше менән бәйле енәйәттәрҙе асыу һәм тәфтишләүҙең һөҙөмтәлелеген арттырыу мәсьәләләрен тикшерәсәк.


text:
Өфө сатрашсылары "Воронеж-2010" халыҡ-ара сатраш фестивалендә
Өфө сатрашсылары "Воронеж-2010" XIV халыҡ-ара сатраш фестивалендә ҡатнаша. Тиҙ уйналыусы сатраш буйынса турнирҙа гроссмейстер Денис Хисмәтуллин һәм халыҡ-ара мастер Евгений Калегин бишәр ярым мәрәй йыйҙы һәм 18-се — 31-се урындарҙы бүлешкән сатрашсылар иҫәбенә инде.
Швейцар системаһы буйынса туғыҙ турҙа үткән төп турнир (мастер-оупен, Рәсәй кубогы этабы) Рәсәй, Германия һәм БДБ илдәренән 103 ҡатнашыусыны йыйҙы, улар араһында 30 халыҡ-ара гроссмейстер бар. Бишенсе турҙан һуң дүрт мәрәй менән Денис Хисмәтуллин турнир таблицаһының бишенсе баҫҡысында. Евгений Калегин ике ярым мәрәй йыйған һәм әлегә 62-се урын биләй.
133 сатрашсы сығыш яһаған ФИДЕ-оупен турнирында спорт мастерлығына кандидат Владислав Төхвәтуллин, ул әлегә дүрт мәрәй туплаған, һәм беренсе разрядлы Кәрим Ҡәйүмов уйнай— уның иҫәбендә бер ярым мәрәй. Фестиваль 21 июндә тамамлана.


text:
Шишмә районында 1133 сабый балалар баҡсаһына сират көтә
Шишмә районы прокурорҙары мәғариф тураһындағы закондар үтәлешен тикшереп, балаларҙың мәктәпкәсә белем алыуға хоҡуҡтарының тулы кимәлдә ғәмәлгә ашырылмауын асыҡланы.
Район биләмәһендә алты йәшкә тиклемге 4121 бала йәшәй. Шишмә районында 21 мәктәпкәсә белем биреү учреждениеһы эшләп килә. Лицензия буйынса улар 1283 балаға иҫәпләнгән. 2011 йылдың 1 ғинуарына ҡарата 1133 бала сиратта торған. Йәнә сиратҡа ҡуйылмаған 1705 сабый булған.
— Был балалар баҡсаларының етешмәүе хаҡында һөйләй, улар кәм тигәндә өс тапҡырға күберәк булырға тейеш,— тип хәбәр иттеләр Шишмә районы прокуратураһынан. — Хакимиәт башлығы адресына асыҡланған хоҡуҡ боҙоуҙар буйынса күрһәтмәләр бирелгән, ул әле тикшерелә.


text:
җомга, 20 гыйнвар 2017, Казан вакыты 14:59
Республикала табиптарҙың эш хаҡына үҙгәрештәр индереләсәк. Һаулыҡ һаҡлау министры урынбаҫары Зөфәр Мортазин тигеҙлек заманы үтте, кемдең нисек эшләүенә ҡарап аҡсаһы ла шулай буласаҡ тип белдерә. Ул шулай уҡ дарыуҙарға ҡытлыҡ булыуға, ташламаға хоҡуғы булған барлыҡ кешеләрҙе лә ваҡытында дарыу менән тәьмин итә алмауҙарына ла борсолоу белдерҙе. Дөйөм алғанда уҙған йыл медицина өлкәһе өсөн уңышлы булды, республика шураһының күсмә ултырышында һаулыҡ һаҡлау мәсьәләләре ҡаралды, клиник дауахана, иҫәрҙәр йорто яңы биналарға күсте.


text:
Әсмә
- Подробности
- Родительская категория: Әҙәбиәт
- Опубликовано 20.09.2010 18:45
Хикәйәбеҙ башҡорт сәхрәләрендә вә башҡорттар йәшәгән шәһәрҙәрҙә булғаны өсөн, башҡорттар хаҡында бер-ике йөмлә яҙмаҡ кәрәк булыр.
Башҡорт исеменең тарихҡа билдәле булыуы Бағдад хәлифе Моҡтадир тарафынан Болғар дәүләтенә ебәрелгән илселектең былар араһынан үтеп киткәндәренән һуң булмыштыр.
Мәҙкүр һәйәтендә яҙып йөрөүсе Әхмәт Ибн Фаҙлан исемле кеше булып, Бағдадтан сығып ҡайтып индектәренә ҡәҙәр булған хәл-әхүәлен, күҙе илә күрмеш вә ишетмеш хәбәрҙәрҙе яҙып донъяға бөйөк бер һәдиә (бүләк) ҡалдырмыштыр.
Болғар төркиҙәренең, урыҫтар вә башҡорттар әхүәле хаҡында иң боронғо сығанаҡ ошо әҫәрҙер. Был әҫәр ғилем тарих ғашиҡтары өсөн ҡиммәтле бер йәдкәрҙер.
Мәҙкүр илсе һәйәте Хорезм мәмләкәтенән киләрәк, Болғар шәһәренә килеп кереүҙәре һижрә илә 310 сәнәнең ун икенсе мөхәррәм айы йәкшәмбе көн милади илә 922 сәнә европаларса майҙың ун икенсе көнөндә башҡорт сәхрәләренең йәннәт кеби (кеүек) гүзәл вә йәп-йәшел бер ваҡытында үтеп китмештер.
Ғәббәс мулла
Юғарыла исемдәре телгә алынған виләйәттәренең берендә бер мосолман ҡәрйәһе (ауылы) варҙыр. Был ҡәрйәлә аҙнаға бер мәртәбә олуғ баҙар улып, почта вә телеграмдар эшләмәктә һәр төрлө әшйә алынып, һатылмаҡталыр.
Ислам сауҙагәрҙәренең мәжмүғе улан был ауыл, яҙасаҡ хикәйәмеҙ өсөн беренсе лазим улдығындан, оҙон тәғриф итмәй вә исемене һөйләргә лә был ерҙә муафиҡ күрмәй, һүҙ яйҙары килдекендә, исеменең баш хәрефе улан ҡәрйә тиә ишара итәсәкмеҙ. «Б...» ҡәрйәһе мәшһүр бер ҡәрйә улдығы кеби, кәндеһендә (үҙендә) һәм исеме йыраҡ ерҙәргә китмеш мәғрүф бер имам бар ине. Ҡырҡ йәштәрендә булған был мулланың ғаиләһе (йәмәғәте) Ғәйшә исемле ҡатын илә Әсмә исемендә бер данә ҡыҙҙан ғибарәт ине. Ғәббәс мулланың (имамдың исемелер) башҡа балалары һәм улмыш иһә лә, йөмләһе вафат улып, яңғыҙ ошбу ҡыҙ донъяла йәшәмәктә ине. Ошбу сәбәптән, Әсмә был ғаилә эсендә иң һөйөклө бер йән ине.
Ғәббәс мулла йәшлегендә ғәйәт тә зирәк вә шат вә һәр нәмәгә һәүәҫле вә һәр шәй ҡулындан килер ки мөстәғит бер бала ине иһә лә, ҙан инелекдеке ҡәҙәр кәмаләт кәсеп итә алманығы хәлдә мәҙрәсәнән сығып имам булды...
Мәғлүмдер ки, донъяла бай балалары мал ҡәҙерен вә мөдәррис балалары ғилем ҡәҙерен лазим мәртәбә белмәҫтәр. Ләкин бының өсөн бәйлә балалар ғәйепле улмай, бәлки был шәйҙәрҙең хөрмәтене белерлек рәүеш үҙрә тәрбиә итә алмалыҡтары вә бәйлә тәрбиәләргә иғтибар итмәнектәре өсөн аталар ғәйепле улһалар кәрәк.
Ғәббәс мулла, әгәр ҙә кәндеһе кеби еңел фекерле, донъяға илтифатһыҙ бер ҡатынға туғыры килмеш улһа ине, ғүмерене ахмаҡтар ғәҙәте үҙрә сәфаһәт донъяларында кисермәк вә бөтә фамилияһының шәрәфәтенә дегет буяп, донъяһына вәдәғ (буйһоноу) итәсәк ине. Ләкин йәнабе илаһиның мәрхәмәте улараҡ, быға ғаҡыллы, тәквә диндар, жәсүр (батыр, ҡыйыу) мәрхәмәтле бер ҡатын мөйәссәр улды.
Ғәйшә абыстайҙың тәрбиәһе вә төн-көн улан ижтиһады сәбәбендән Ғәббәс мулла һәр бер яңы вә иҫке рисәләләрҙе, рус, төрки, ғәрәби йәриҙә вә мәжәлләрҙе уҡымаға һәм дә бөйөк бер ихлас вә хирес илә уҡымаға башланы. Әҙәби, фәнни рисәләләр һәм Ғәббәс мулланың холҡоно төҙәтмәк өсөн күп ярҙам итте. Моталәгә әйләмәктә улан китаптар әҙәм уғлы өсөн иң ҡеүәтле тәрбиәселәр инеке шөбһәһеҙҙер. Ошбу сәбәп өсөндөр ки, әхлаҡ ғөләмәһе күңел боҙмаға сәбәп уласаҡ хикәйә вә романдарҙы, хыял ғәләменә батырасаҡ әҫәрҙәрҙе моталәгә итмәктән нәһи әйл әмәктәләрҙер.
Ғәббәс мулла, белер өсөн ғәйрәтле улдығы кеби, белдектәре илә һәм ғәмәл ҡылыр ине. Вәғәздәрене йомшаҡ һөйләр, миҫалдарыны асыҡ күстәрер (күрһәтер), ислам ҡағиҙәләренә ғауам халҡына саф вә ап-асыҡ аңлатыр ине.
Ғәббәс мулланың дәхи бер олуғ эше булды. Ул иһә мәхәллә мәктәбе тәьсис итеп (төҙөп), бөтә ҡәрйәлә улан ислам балаларыны мәктәпкә йыйып тәғлим бирер вә монасип мөғәллимдәр насип итеп, анлар васитаһы илә тәғлим иттерер ине.
Ғәббәс мулла мәктәпте сарыф, ысулы йәҙидә илә уҡыттығы хәлдә ғәүәмдәргә бының исемене ишеттермәй, бәлки яңғыҙ ысулы йәҙидәнең файҙаһындан хәбәр бирмеш ине. Ләкин әгәр ҙә «ысулы йәҙидә» тиә зикер итмеш (телгә алған) улһа ла, мәхәллә тарафындан кенә һүҙ уласаҡ дәгел ине. Зирә, был ваҡыттар ысулы йәҙидәнең яңы майҙанға сыҡтығы ваҡыты булып, Ҡазан вә Ҡазан әтрафында улан бөйөк ғалимдарҙың ысулы йәҙидә хилафында улараҡ яҙмыш улан мөбәрәк әҫәрҙәре Ҡазан матбағаларындан сығып етмәмеш ине...
Ғәббәс мулла бай кемсә дәгел ине. Ләкин мәғишәтенә һоро ҡорт низамына ҡуймай, бәлки бал ҡорто ысулына бинаи әйләмеш, йәғни кәндеһе хәле еттеге ҡәҙәр иген иктерер вә ханәһене янында улан еттеге ҡәҙәр баҡсаһында Ғәйшә абыстай илә йәй көнөндә эшләрҙәр ине.
Ҡатыны илә берлектә рәхәт-рәхәт һөйләшеп, латифалар әйтешеп, тәрбиә әйләмеш баҡсаларының мәхсулы улараҡ сейә, ҡарағат, еләк кеби емештәрен һаттырып, яҡшы ғына аҡса кәсеп итерҙәр ине.
Халыҡ наҙланып тәбдил һауа вә истирәхәт һәм тәғтил (ирекле) ваҡыт тиә сәйәхәт итеп вә башҡорт сәхрәләрендә ҡымыҙ эсеп йөрөнөктәрендә, быларҙың истирәхәт вә тәбдил һауалары, ҡымыҙ вә сәйәхәттәре ошбу үҙҙәре янында улан баҡсаларыны эшләмәктән ғибәрәт ине. Ваҡиған (ысындан да) был ғәҙәттәре бынлар өсөн ҡымыҙ эсмәк вә сәйәхәт итмәктән күп мәртәбә бәндәләрҙең сәләмәтлектәренә вә күңелдәренең шат улмасына сәбәп улыр ине.
Ғәйшә абыстай әтрафына нисбәте илә шөһрәтле бер мөдәррис ҡыҙы улдығы хәлдә, ни өсөндөр мәхдүм вә мәхдүмәләр тәбиғәтенә тамам башҡа бер тәбиғәттә вә анлар ғәҙәтендән башҡа бер тәбиғәттә ине. Мәҫәлән, ғилемлек хөрмәтене белер, уҡыр һәм яҙыр, иркәлек нәдер (ниҙер) белмәҫ, тәкәбберлекте күңеленә килтермәҫ, кешенән асла көлмәҫ ине.
...Ғәйшә абыстай әгәр ҙә дәүләтле кемсә ҡыҙы улһа ине, Ғәббәс муллаға дәгел, бәлки уның хәлфәләренә йәр уласаҡ ине. Ләкин дәүләтһеҙ улдығындан мәҙкүргә йәр улды вә бер байғура балаһына әсир төшмәкдекендән шатланып, Ғәббәс мулланың холҡона тәрбиә итергә шөруғ итте һәм муафиҡ та улды.
Ирҙәрҙең һиммәте «урындарындан тауҙарҙы күсерер» тиерҙәр. Ләкин ҡатындарҙың һиммәте бындан дәхи бәләндтер (артыҡ, бөйөк). Зирә, анларҙың һиммәттәре арыҫландарҙан ғәйрәтле ирҙәрҙе кәнде фармандары аҫтында тоторҙар. Эстәһәләр, һис тәрбиә ҡабул, итмәгән ирҙәрҙе тәрбиәле бер ир итмәгә муафиҡ улырҙар. Ирҙәр һәр ваҡытта ҡатындар теләгәнсә улырҙар.
- Назад
- Вперёд >>


text:
18 майҙа Археология һәм этнография музейында – Асыҡ ишектәр көнө
Йыл һайын 18 майҙа бар донъяла 1977 йылда Халыҡ-ара музейҙар советының Генераль конференцияһы ҡарары менән раҫланған Халыҡ-ара музейҙар көнө билдәләнә.
Электән килгән йола буйынса Рәсәй фәндәр академияһы Өфө ғилми үҙәге Этнологик тикшереүҙәр институтының Археология һәм этнография музейы 18 майҙы Асыҡ ишектәр көнө тип иғлан итә һәм өфөлөләрҙе, республиканың баш ҡалаһы ҡунаҡтарын «Көньяҡ Урал археологияһы», «Башҡорт мәҙәниәте донъяһы», «Башҡортостан халыҡтары», «Сарматтар алтыны» экспозиция залдарында урынлаштырылған уникаль коллекциялар менән танышырға саҡыра.
Ваҡытлы күргәҙмәләр залында Археология һәм этнография музейына нигеҙ һалыусы — билдәле ғалим, Рәсәй фәндәр академияһының ағза-корреспонденты Раил Ғүмәр улы Кузеевҡа арналған экспозиция асылған.
18 майҙа музей иртәнге 10-дан 17 сәғәткә тиклем эшләй. Инеү ирекле.


text:
Торлаҡ-коммуналь хужалыҡ тарифтары – айырым контролдәФото: Олег Яровиков
Торлаҡ-коммуналь хужалыҡ тарифтары – айырым контролдә
Торлаҡ-коммуналь хужалыҡ тарифтары – айырым контролдәФото: Олег Яровиков
15 мартта Өфөлә Башҡортостан Президенты Мортаза Рәхимов “Торлаҡ-коммуналь хеҙмәттәргә хаҡтарҙы һәм тарифтарҙы көйләү тураһында”ғы мәсьәлә буйынса Бөтә Рәсәй селектор кәңәшмәһендә ҡатнашты. Уны видеоконференция режимында Рәсәй Федерацияһы Хөкүмәте рәйесе урынбаҫары Дмитрий Козак үткәрҙе.
Дмитрий Козак, үҫеш 25 проценттан ашҡан төбәктәрҙә торлаҡ-коммуналь хужалыҡ хеҙмәттәренә тарифтар бер аҙна эсендә түбәнәйтелергә тейеш, тип билдәләне. Вице-премьер әйтеүенсә, торлаҡ-коммуналь хужалыҡ хеҙмәттәренә тарифтар проблемаһы “киҫкен сәйәси төҫ алды”.
— Торлаҡ-коммуналь хужалыҡ өлкәһе социаль әһәмиәтлеләрҙең береһе һәм уны көйләү мәсьәләләренә бөтә яҡлап уйланылған мөнәсәбәт булдырыу зарур. Һәр сара нигеҙле һәм яҡшы тикшерелгән булырға тейеш, — тине Д.Н. Козак.
Башҡортостан Республикаһы Тарифтар буйынса комиссияһы рәйесе Валентин Александров хәбәр итеүенсә, Башҡортостанда торлаҡ-коммуналь хеҙмәттәргә тарифтарҙы көйләү мәсьәләләре махсус контролдә тотола. Республика буйынса дөйөм алғанда 2010 йылдың 1 ғинуарынан торлаҡтың бер квадрат метрына торлаҡ-коммуналь хеҙмәттәрҙең уртаса хаҡы 55,5 һум тәшкил итә, былтырғы кимәлгә ҡарағанда үҫеш – 13,5 процент. Торлаҡ-коммуналь хужалыҡ хеҙмәттәренә тарифтар үҫеүенең төп сәбәптәренең береһе — ике яҡлап субсидиялау. Был сара илдәге торлаҡ-коммуналь хужалыҡты реформалауға ярашлы тормошҡа ашырыла.
Шул уҡ ваҡытта Александров “тап Рәсәй Хөкүмәте тарифтар үҙгәреүенә етди йоғонто яһай” тип билдәләй. Уның әйтеүенсә, “урындарҙағы тарифтарға йоғонто яһаусы федераль күрһәткестәр сиктән тыш күп”. Ә уларҙы үтәргә тура килә.


text:
Башҡортостандың һәм Мәскәүҙең эшлекле даирәләре вәкилдәре түңәрәк өҫтәл артында осрашасаҡ
26 апрелдә Мәскәүҙә Башҡортостан Республикаһы көндәре сиктәрендә түңәрәк өҫтәл ойошторола, унда Башҡортостандың һәм Мәскәүҙең эшлекле даирәләре вәкилдәре осрашасаҡ.
Төбәктәрҙә бәләкәй һәм урта бизнесҡа ярҙам итеү, йәштәрҙе эшҡыуарлыҡҡа йәлеп итеү, бәләкәй эшҡыуарлыҡты үҫтереүгә булышлыҡ итәсәк яңы проекттар түңәрәк өҫтәлдә тикшереләсәк төп темалар буласаҡ, тип хәбәр итә БР Эшҡыуарлыҡ һәм туризм буйынса дәүләт комитетының матбуғат хеҙмәте.
Башҡортостанда әлеге мәлдә бәләкәй һәм урта эшҡыуарлыҡҡа ярҙам итеү һәм уларҙы үҫтереү сараларын финанслауҙы тәьмин итергә мөмкинлек биргән механизмдар билдәләнгән дә инде. Бөгөнгө көндәге бурыс — эшҡыуарҙарға финанс һәм мәғлүмәт йәһәтенән ярҙам итеүҙең оптималь балансын булдырыу. Эшҡыуарҙарға яңы идеялар табырға һәм уларҙы ғәмәлгә ашырырға булышлыҡ итеүҙең төп йүнәлештәре, шулай уҡ Башҡортостанда тормошҡа ашырылған бәләкәй һәм урта бизнес субъекттарына башҡа төрлө ярҙам саралары тураһында түңәрәк өҫтәл сиктәрендә БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев һөйләйәсәк.
Хәтерегеҙгә төшөрәйек, Мәскәүҙә Башҡортостан Республикаһы көндәре сиктәрендә киң күләмле эшлекле һәм мәҙәни программа ҡаралған. 27 апрелдә республиканың сәнәғәт һәм инвестицион мөмкинлектәренең, Башҡортостан ғалимдарының мөһим фәнни ҡаҙаныштарының, шулай уҡ Башҡортостан менән Мәскәүҙең туристик продуктының презентацияһы үтәсәк. Халыҡ-ара музыка йортонда республика сәнғәт оҫталарының концерты, «Башҡортостан – Евразия ынйыһы» фотокүргәҙмәһе, «Китап» нәшриәте китаптарының, биҙәү-ҡулланма сәнғәт һәм халыҡ кәсептәре изделиеларының күргәҙмә-йәрминкәһе үтәсәк, Башҡортостан дизайнерҙары кейем коллекцияһын тәҡдим итәсәк. «Яңы манеж» күргәҙмә залында Башҡортостан Рәссамдар союзының күргәҙмәһен үткәреү ҡаралған. «35 мм» кинотеатрында иһә Башҡортостан киноһы көнө үткәреләсәк.